text:
IGICE CYA 12
Mbese, “Imana Irakiranirwa?”
1. Ni izihe ngaruka ibikorwa by’akarengane bishobora kutugiraho?
UMUPFAKAZI ugeze mu za bukuru ariganyijwe udufaranga yari yarizigamiye. Umwana utagira kivurira atawe na nyina utagira impuhwe. Umugabo ashyizwe muri gereza azira icyaha atakoze. Ni gute wifata iyo wumvise ibintu nk’ibyo? Ibyo bintu byose bishobora kukubuza amahoro, kandi ni mu gihe. Twebwe abantu dufite ubushobozi bukomeye bwo kumenya icyiza n’ikibi. Iyo habayeho igikorwa cy’akarengane, biratubabaza cyane. Tuba dushaka ko uwarenganyijwe yarenganurwa, n’uwamurenganyije agahanwa. Iyo bitabaye ibyo, dushobora kwibaza tuti ‘ariko se, ibintu biba Imana irabibona koko? Kuki se ibirebera ntigire icyo ibikoraho?’
2. Ni gute Habakuki yabyifashemo igihe yabonaga ibikorwa by’akarengane, kandi se, kuki Yehova atabimurenganyirije?
2 Mu gihe cyose cy’amateka, abagaragu ba Yehova bizerwa bagiye bibaza ibibazo nk’ibyo. Urugero, umuhanuzi Habakuki yasenze Imana agira ati “kuki unyereka akarengane gakabije bene aka kageni? Kuki ureka urugomo, ubwicamategeko, ubugizi bwa nabi n’ubugome bigasakara hose?” (Habakuki 1:3, Contemporary English Version). Yehova ntiyajoye Habakuki ku bw’ibyo bibazo yari amubajije mu buryo bweruye, kubera ko ari We washyize mu bantu igitekerezo cyo gukunda ubutabera. Ni koko, Yehova yaduhaye mu rugero ruto ubushobozi bwo kugaragaza ubutabera bwe bwimbitse.
Yehova Yanga Akarengane
3. Kuki dushobora kuvuga ko Yehova azi neza akarengane kariho kuturusha?
3 Akarengane kariho ntikisoba Yehova; abona ibirimo biba byose. Ku bihereranye n’iminsi ya Nowa, Bibiliya iratubwira iti “Uwiteka abona yuko ingeso z’abantu zari mbi cyane mu isi, kandi ko kwibwira kose imitima yabo itekereza ari kubi gusa iteka ryose” (Itangiriro 6:5). Reka dutekereze ku cyo ayo magambo asobanura. Incuro nyinshi, tumenya ko hariho akarengane duhereye ku bintu bike gusa tuba twumvise cyangwa biba byatubayeho. Ibinyuranye n’ibyo, Yehova we azi neza akarengane kariho mu rwego rw’isi yose. Abona akarengane kose kariho! Ikirenze ibyo kandi, ashobora no kumenya ibyo umutima wibwira
4, 5. (a) Ni gute Bibiliya igaragaza ko Yehova yita ku bantu bakorewe ibikorwa by’akarengane? (b) Ni gute Yehova ubwe yarenganyijwe?
4 Ariko kandi, Yehova akora ibirenze ibyo kumenya gusa ko hariho akarengane. Anita ku bantu baba barenganyijwe. Iyo ubwoko bwa Yehova bwagirirwaga nabi n’amahanga yabwangaga, yagiraga agahinda ‘iyo yumvaga iminiho baterwaga n’ababarenganyaga babahata’ (Abacamanza 2:18). Wenda waba warabonye ko uko abantu bamwe na bamwe barushaho kugenda babona ibikorwa by’akarengane, ari na ko barushaho kugaragaza ko batishyira mu mwanya w’abantu babikorerwa. Ariko rero, uko si ko bimeze kuri Yehova! Amaze imyaka igera ku 6.000 abona ibikorwa by’akarengane byose biriho, nyamara ntiyigeze adohoka mu byo kwanga ibyo bikorwa urunuka. Ahubwo, Bibiliya itubwira ko “ururimi rubeshya,” “amaboko avusha amaraso y’utariho urubanza” n’“umugabo w’indarikwa uvuga ibinyoma,” ari ikizira kuri we.
5 Reba nanone ukuntu Yehova yajoye mu buryo bukomeye abayobozi ba Isirayeli bari abahemu. Yahumekeye umuhanuzi we kugira ngo ababaze ati “mbese si ibyanyu kumenya imanza zitabera?” Igihe Yehova yari amaze gusobanura mu magambo yumvikana neza ukuntu abo bayobozi bakoreshaga nabi ububasha bwabo, yahanuye ingaruka zari kuzagera kuri abo bantu bari barononekaye agira ati “bazatakira Uwiteka, ariko ntazabasubiza; ni ukuri icyo gihe azabima amaso, abihwanye n’inabi bakoze mu mirimo yabo yose” (Mika 3:1-4). Mbega ukuntu Yehova yanga akarengane! N’ubundi kandi, na we ubwe yagezweho n’akarengane! Yakomeje gutukwa na Satani ku maherere, ubu hakaba hashize imyaka ibarirwa mu bihumbi byinshi (Imigani 27:11). Ikindi kandi, Yehova yakorewe igikorwa cy’akarengane gikomeye kurusha ibindi byose igihe Umwana we, ‘utari warakoze icyaha,’ yicwaga nk’umugizi wa nabi (1 Petero 2:22; Yesaya 53:9). Uko bigaragara, imimerere y’abantu bagerwaho n’akarengane ntiyisoba Yehova, kandi ntayirengagiza.
6. Ni gute dushobora kubyifatamo mu gihe twaba turenganyijwe, kandi kuki?
6 Ariko kandi, iyo tubonye umuntu arenganyijwe
Ikibazo Gihereranye n’Ubutegetsi bw’Ikirenga bw’Imana
7. Sobanura ukuntu ubutegetsi bw’ikirenga bwa Yehova bwarwanyijwe.
7 Igisubizo cy’icyo kibazo gifitanye isano n’ikibazo gihereranye n’ubutegetsi bw’ikirenga. Nk’uko twabibonye, Umuremyi afite uburenganzira bwo gutegeka isi n’abayituye bose (Zaburi 24:1; Ibyahishuwe 4:11). Ariko kandi, mu ntangiriro y’amateka ya kimuntu, uburenganzira bwa Yehova bwo kuba umutegetsi w’ikirenga bwararwanyijwe. Ni gute ibyo byabayeho? Yehova yategetse umugabo wa mbere, ari we Adamu, kutarya ku giti kimwe cyari mu ngobyi ya Paradizo yari atuyemo. Byari kugenda bite se mu gihe yari kuba asuzuguye iryo tegeko? Imana yaramubwiye iti “no gupfa uzapfa” (Itangiriro 2:17). Iryo tegeko ry’Imana nta kintu ryari ribangamiyeho Adamu cyangwa umugore we Eva. Nyamara, Satani yemeje Eva ko Imana yabashyiriragaho imipaka mu buryo bukabije. Byari kugenda bite mu gihe yari kuba ariye kuri icyo giti? Satani yabwiye Eva mu buryo butaziguye ati ‘gupfa ntimuzapfa; kuko Imana izi yuko ku munsi mwaziriyeho, amaso yanyu azahweza, mugahindurwa nk’Imana, mukamenya icyiza n’ikibi.’
8. (a) Amagambo Satani yabwiye Eva yumvikanishaga iki? (b) Ni iki Satani yashidikanyijeho ku bihereranye n’ubutegetsi bw’ikirenga bw’Imana?
8 Igihe Satani yavugaga ayo magambo, ntiyashatse gusa kumvikanisha ko hari ibintu bya ngombwa Yehova yari yarakinze Eva, ahubwo yashatse no kumvikanisha ko Yari yaramubeshye. Satani yirinze kuba yashidikanya ku bihereranye no kuba Imana ari umutegetsi w’ikirenga. Ariko kandi, yashidikanyije ku bihereranye no kuba ifite uburenganzira bwo kuba umutegetsi w’ikirenga no kuba ubwo butegetsi bukiranuka. Mu yandi magambo, yemeje ko Yehova atakoreshaga ubutware Bwe bw’ikirenga mu buryo bukiranuka no ku bw’inyungu z’abayoboke Be.
9. (a) Kutumvira kwa Adamu na Eva byabagizeho izihe ngaruka, kandi se, havutse ibihe bibazo by’ingenzi? (b) Kuki Yehova atahise arimbura ibyo byigomeke?
9 Nyuma y’aho, Adamu na Eva bombi banze kumvira Yehova, barya ku giti yari yarababujije kuryaho. Kutumvira kwabo byatumye bacirwaho iteka ryo gupfa, nk’uko Imana yari yarabivuze. Ikinyoma cya Satani cyabyukije ibibazo bimwe na bimwe by’ingenzi cyane. Mbese koko, Yehova afite uburenganzira bwo gutegeka abantu, cyangwa abantu bagombye kwitegeka ubwabo? Mbese, Yehova akoresha ubutware bwe bw’ikirenga mu buryo bwiza busumba ubundi bwose bushoboka? Yehova yashoboraga kuba yarakoresheje imbaraga ze z’ikirenga agahita arimbura ibyo byigomeke. Ariko ibibazo byabyukijwe byibasiye ubutegetsi bw’Imana, si imbaraga zayo. Bityo, kurimbura Adamu, Eva na Satani ntibyari kugaragaza ugukiranuka k’ubutegetsi bw’Imana. Ahubwo, byashoboraga kubyutsa ibindi bibazo ku bihereranye n’ubutegetsi bwayo. Uburyo bumwe rukumbi bwo kumenya niba abantu bari gushobora kwiyobora ubwabo batisunze Imana, byari ukureka hagahita igihe runaka.
10. Ni iki amateka yagaragaje ku bihereranye n’ubutegetsi bwa kimuntu?
10 Igihe cyahise cyagaragaje iki? Mu gihe cy’imyaka ibarirwa mu bihumbi, abantu bagerageje ubutegetsi bw’uburyo bwinshi, hakubiyemo ubutegetsi bw’igitugu, ubwa demokarasi, ubwa gisosiyalisiti n’ubwa gikomunisiti. Ingaruka z’ubwo butegetsi bwose zigaragazwa mu buryo buhinnye n’amagambo yo muri Bibiliya yavuzwe mu buryo bweruye, agira ati “umuntu agira ububasha ku wundi bwo kumugirira nabi” (Umubwiriza 8:9). Birakwiriye rero kuba umuhanuzi Yeremiya yaravuze ati “Uwiteka, nzi ko inzira y’umuntu itaba muri we; ntibiri mu muntu ugenda kwitunganiriza intambwe ze.”
11. Kuki Yehova yaretse ubwoko bwa kimuntu bukagerwaho n’imibabaro?
11 Kuva umuntu akimara kuremwa, Yehova yari azi ko iyo abantu baza kwigenga, cyangwa bakitegeka bo ubwabo, byari guteza imibabaro myinshi. None se, byaba ari akarengane kuba yararetse iyi mimerere mibi turimo igakomeza kubaho kandi yari azi ko yagombaga kuba mibi byanze bikunze? Oya rwose! Dufate urugero: tuvuge ko ufite umwana ukeneye kubagwa kugira ngo akire indwara ishobora kumwica. Uzi neza ko umwana wawe nabagwa azababara mu rugero runaka, kandi ibyo birakubabaza cyane. Ariko nanone, uzi ko bizatuma umwana wawe agira ubuzima bwiza nyuma y’aho. Mu buryo nk’ubwo, Imana yari izi
Ikibazo Gihereranye n’Ubudahemuka bw’Abantu
12. Nk’uko byagaragajwe n’ibyabaye kuri Yobu, ni ikihe kirego Satani yareze abantu?
12 Hari ikindi kintu gifitanye isano n’icyo kibazo. Igihe Satani yarwanyaga ibyo kuba Imana ari yo ifite uburenganzira bwo gutegeka abantu no kuba ubutegetsi bwayo ari ubutegetsi bukiranuka, ntiyaharabitse Yehova ku bihereranye n’ubutegetsi Bwe bw’ikirenga gusa; ahubwo yanaharabitse abagaragu b’Imana mu birebana n’ugushikama kwabo. Urugero, zirikana ibyo Satani yabwiye Yehova ku bihereranye na Yobu, umugabo wari umukiranutsi, ubwo yagiraga ati “ntiwagiye umurinda we n’inzu ye n’ibyo atunze byose? Wahiriye umurimo w’amaboko ye, n’amatungo ye agwiriye mu gihugu. Ariko rambura ukuboko kwawe, ukore ku byo atunze byose, na we azakwihakana ari imbere yawe.”
13. Ni iki ibirego Satani yareze Yobu byumvikanishaga, kandi se, ni gute ibyo bireba abantu bose?
13 Satani yemeje ko Yehova yakoreshaga ububasha Bwe bwo kurinda, ahonga Yobu kugira ngo akomeze kumubaho indahemuka. Ubwo rero, ibyo byumvikanishaga ko kuba Yobu yarakomeje gushikama byari uburyarya gusa; ko yasengaga Imana abitewe gusa n’ibintu yamuhaga. Satani yemeje ko mu gihe Yobu yari kuba avukijwe imigisha yahabwaga n’Imana, yari kwihakana Umuremyi we. Satani yari azi ko nta wundi muntu wari uhwanye na Yobu mu bihereranye no kuba “umukiranutsi utunganye, wubaha Imana kandi akirinda ibibi.” * None se, iyo Satani aza gushobora kuburizamo ugushikama kwa Yobu, ibyo byari kugaragaza iki ku bandi bantu basigaye? Mu by’ukuri rero, Satani yarimo ashidikanya ku bihereranye n’ubudahemuka bw’abantu bose bashaka gukorera Imana. Koko rero, Satani yakuririje icyo kibazo maze abwira Yehova ati ‘ibyo umuntu [atari Yobu gusa] atunze byose yabitanga ngo abicunguze ubugingo bwe.’
14. Amateka yagaragaje iki ku bihereranye n’ibirego Satani yareze abantu?
14 Amateka yagaragaje ko hari abantu benshi, kimwe na Yobu, bakomeje kuba indahemuka kuri Yehova igihe bari bahanganye n’ibigeragezo
15. Ni ikihe kibazo gishobora kuvuka ku bihereranye n’imanza Imana yaciye kera n’izo izaca mu gihe kiri imbere?
15 Ariko kandi, ubutabera bwa Yehova bwagaragajwe no mu bindi bintu bidafitanye isano n’ibibazo bihereranye n’ubutegetsi bw’ikirenga no kuba abantu bari gukomeza kuba indahemuka ku Mana. Bibiliya itubwira inkuru zihereranye n’imanza Yehova yaciriye abantu ku giti cyabo, ndetse n’amahanga muri rusange. Nanone dusangamo ubuhanuzi buhereranye n’imanza azaca mu gihe kiri imbere. Kuki dushobora kwiringira ko Yehova yagiye agaragaza kandi ko azakomeza kugaragaza ko akiranuka mu gihe aca imanza?
Impamvu Ubutabera bwa Yehova Ari Ubwo mu Rwego rwo Hejuru
16, 17. Ni izihe ngero zigaragaza ko abantu babona ibihereranye n’ubutabera nyakuri mu buryo buciriritse?
16 Ku bihereranye na Yehova, dushobora kuvuga mu buryo bukwiriye tuti ‘ingeso ze zose ni izo gukiranuka’ (Gutegeka 32:4). Nta n’umwe muri twe ushobora kwivugaho ayo magambo, kubera ko akenshi, kuba tubona ibintu mu buryo buciriritse bipfukirana ubushobozi bwacu bwo kwiyumvisha ko ikintu runaka gikwiriye. Reka dusuzume urugero rwa Aburahamu. Yagize icyo abaza Yehova ku bihereranye n’uko yari agiye kurimbura Sodomu
17 Yehova yijeje Aburahamu ko atagaragaza ubutabera Bwe mu gihe arimbura ababi gusa, ahubwo ko anabugaragaza mu gihe akiza abakiranutsi. Ku rundi ruhande, Yona yahatiwe kumenya ko Yehova ari umunyambabazi. Iyo ababi bahinduye inzira zabo, aba ‘yiteguye kubababarira’ (Zaburi 86:5). Mu buryo bunyuranye n’uko bimeze ku bantu bamwe na bamwe baba bahangayikishijwe n’imyanya yabo y’icyubahiro, Yehova we ntaciraho iteka abantu kugira ngo gusa agaragaze ko afite ububasha, kandi ntiyifata ngo areke kugaragaza impuhwe, ngo ahari abantu batabona ko ari umunyantege nke. Icyo aharanira ni ukugaragaza imbabazi igihe cyose hari impamvu zo kuzigaragaza.
18. Garagaza wifashishije Bibiliya ko Yehova adaca imanza ashingiye ku byiyumvo.
18 Ariko kandi, Yehova ntahumwa amaso n’ibyiyumvo. Igihe ubwoko bwe bwirundumuriraga mu gusenga ibigirwamana, yarabubwiye akomeje ati ‘nzagucira urubanza ruhwanye n’imigenzereze yawe; kandi nzakugaruraho ibizira byawe byose. Ijisho ryanjye ntirizakureba neza, kandi sinzakugirira ibambe; ahubwo nzakugaruraho ibihwanye n’imigenzereze yawe’ (Ezekiyeli 7:3, 4). Bityo, iyo abantu binangiye bakanga kureka ibikorwa byabo bibi, Yehova abacira urubanza akurikije imyifatire yabo. Ariko kandi, abacira urubanza afite ibihamya bifatika ashingiyeho. Ku bw’ibyo, ubwo Yehova yumvaga ‘ugutaka kw’abaregaga’ i Sodomu n’i Gomora, yaravuze ati “ndamanuka ndebe ko bakora ibihwanye rwose no gutaka kw’abaharega kwangezeho” (Itangiriro 18:20, 21). Mbega ukuntu dushobora gushimira ku bwo kuba Yehova atameze nk’abantu benshi bihutira guca imanza batabanje kumva ibihamya byose! Mu by’ukuri, Yehova ameze nk’uko Bibiliya imuvugaho igira iti “ni Imana y’inyamurava, itarimo gukiranirwa.”
Iringire Udashidikanya Ubutabera bwa Yehova
19. Ni iki dushobora gukora mu gihe twaba tugize ibibazo bikomeye ku bihereranye n’uko Yehova agaragaza ubutabera?
19 Bibiliya ntivuga buri kintu cyose gihereranye n’ibyo Yehova yagiye akora mu bihe bya kera; nta nubwo isobanura buri kantu kose gahereranye n’ukuntu mu gihe kizaza Yehova azacira urubanza abantu, buri wese ku giti cye, n’amatsinda y’abantu. Mu gihe tugize ikibazo cyo gusobanukirwa inkuru cyangwa ubuhanuzi byo muri Bibiliya bitasobanuwe mu buryo burambuye, dushobora kugaragaza ubudahemuka nk’ubwagaragajwe n’umuhanuzi Mika, we wanditse ati “nzategereza Imana impe agakiza.”
20, 21. Kuki dushobora kwiringira ko Yehova azakomeza gukora ibyo gukiranuka?
20 Dushobora kwiringira tudashidikanya ko mu mimerere iyo ari yo yose, Yehova azakora ibyo gukiranuka. Nubwo abantu basa n’aho birengagiza akarengane kariho, Yehova adusezeranya agira ati “guhōra ni ukwanjye, ni jye uzītura” (Abaroma 12:19). Nitugaragaza imyifatire yo gutegereza, tuzaba twunze mu rya Pawulo, we wavuganye icyizere kidakuka agira ati “[mbese] Imana irakiranirwa? Ntibikabeho.”
21 Hagati aho, turi mu ‘bihe birushya’ (2 Timoteyo 3:1). Akarengane n’ibintu “by’agahato” byatumye habaho ibikorwa byinshi byo gukandamiza abandi mu buryo burangwa n’ubugome (Umubwiriza 4:1). Ariko kandi, Yehova ntiyigeze ahinduka. Yanga akarengane urunuka, kandi yita mu buryo bwimbitse ku bantu barenganywa. Nidukomeza kuba indahemuka kuri Yehova no ku butegetsi bwe bw’ikirenga, azaduha imbaraga zo kwihangana kugeza igihe yagennye, ubwo azakuraho akarengane kose mu gihe cy’ubutegetsi bw’Ubwami bwe.
^ par. 13 Ku bihereranye na Yobu, Yehova yaravuze ati “nta wuhwanye na we mu isi” (Yobu 1:8). Uko bigaragara rero, Yobu yabayeho nyuma y’urupfu rwa Yozefu na mbere y’uko Mose ashyirwaho ngo abe umuyobozi w’Abisirayeli. Ku bw’ibyo, icyo gihe byashoboraga kuvugwa mu buryo bukwiriye ko nta muntu wari uhwanye na Yobu mu bihereranye no kuba indahemuka.


c: text/html

text:
Ubu rwose njye namaze guhitamo : Nzabaho nigenga cyangwa mpfe mbiharanira !
Mu ndirimbo yubahiriza igihugu cy’u Rwanda iriho ubu hari interuro yakomeje gutera amakenga abatekereza ! Ni yayindi y’indunduro igira iti « Maze ijabo ryawe riguhe ijambo ».
Ni iki gihishe inyuma y’iri jabo ?
Ijambo « ijabo », ntirisobanura gusa « kwihagararaho (self-confidence) ibi bikwiye umuntu w’umugabo uhamye, ahubwo rishobora no kuvuga «gutsimbarara no kutava ku izima kabone n’iyo waba uri mu mafuti » ! Harya ngo amafuti y’umugabo nibwo buryo bwe ?
Abagize Agatsiko-Sajya bifuje ko iri jambo ryajya mu ndirimbo yubahiriza igihugu kuko , kuri bo, ari ryo babona nk’ inkingi-shingiro y’ubutegetsi bwabo , ni ukuvuga ubutegetsi butava ku izima n’iyo ari ngombwa, ari nabwo bwitwa ubutegetsi bw’igitugu cya gisilikari ! Bifurizaga u Rwanda kugira ijambo mu ruhando rw’amahanga rutabikesheje ubuziranenge n’ubutwari bwubaka , ahubwo rubikesheje gusa kwihagararaho mu buryo bwo kwirarira, kwishongora, kwiyerekana uko utari, KUBESHYA amahanga ! Ni iki kindi tutarabona ngo dusobanukirwe ?
Iyi nteruro y’indirimbo yubahiriza igihugu yuzuzwa kandi n’ijambo Nyakubahwa Perezida wa Repubulika yakomeje kujya acengeza mu Banyarwanda hato na hato, n’iyo bari gusinzira izuba riva kubera inzara, ngo bagomba « Kwihesha agaciro » ! Gusa twaje kumenya ko ibyo kwihesha agaciro aba avuga bitareba Abanyarwanda bose iyo twitegereje uko abahungeta, uko Agatsiko ayobora gahonyora uburenganzira bwabo, kakabatesha agaciro ku manywa na nijoro ! Iyo umukuru w’igihugu n’abambari be bavuga ibyo kwihesha agaciro rero biba bireba Agatsiko-Sajya konyine, ni ko kadahwema kwiheshereza agaciro mu bikorwa binyuranye bihohotera rubanda harimo nko kubambura imitungo yabo ku gahato!
Icyo abahanga barangije gutera imboni ni iki : iyo wumvise umuntu yarasizoye, agahora yidoga amaranira kwihesha agaciro mu bandi ku ngufu, ni ikimenyetso kidakuka ko we, muri we, aba yiyumvamo ko ntako afite (complexe d’infériorité)! Aho umuco mubi wo kuyoboza abandi igitugu n’iterabwoba rikaze, kwigwizaho imitungo birenze igipimo no gutoteza abo ukeka ko bagusumbye, si aha ushora imizi hagamijwe guziba icyo cyuho (combler un vide existentiel) ?
1. Dore IKOSA rikomeye ryahitanye FPR-Inkotanyi
FPR-Inkotanyi igitangira urugamba mu 1990, twajyaga twumva abantu bamwe mu bari bayigize batanga ibiganiro, ukumva baratanga ingingo zisobanutse, wakomeza kubakurikirana ukumva bafite ishusho y’igihugu cyiza bashaka kubaka gishobora kuba kiruta u Rwanda twari dufite icyo gihe ! Bari bifitemo ubwenge bujya gusa na rukuruzi yakweze bamwe mu Banyarwanda bajijutse, bumvaga ko FPR n’ubwo irwana, ishobora kuba koko ifite icyo irwanira kizima, nko gukemura burundu ikibazo cy’ ubuhunzi, gukuraho ingoma y’igitugu no kuzanira Abanyarwanda ubutegetsi bushingiye ku mahame ya demokarasi, guca ivangura ryose hagati y’amoko, gukosora irondakarere, kuzana iterambere rirenze iryo twari dufite, n’ibindi. Kandi rero nta wahagarara ku maguru yombi ngo avuge ko ibi bibazo bitari insobe.
FPR yari ifite abantu b’incabwenge bayivugira, ari Abahutu ari n’Abatutsi, ukumva koko mu byo bavuga harimo byinshi bifite ireme !
Nyamara aho FPR imariye gufata ubutegetsi, mu 1994, abo Bacurabwenge bayo twarabarabutswe gato, badushushanyiriza ku mpapuro ICYEREKEZO bise 2020, cyangwa VISION 2020 mu magambo ya gihanga, nyuma bagenda bazimira buke buke….tuyoberwa irengero ! Aho ibishushanyo babisize niho bikiri, gusa nabizeza ko bishyinguye neza mu isanduku y’icyuma, n’imbeba y’inyaryenge ntiyabigeraho!
Ngaho se bavandimwe namwe nimumbwire uko mubibona : hari abantu bakiba muri FPR ? Ko Abahutu bayo bari barize amashuri bo tuzi aho yabashyize, ba Batutsi b’incabwenge bayirataga imigabo n’imigambi barengeye he?
N’ubwo bitajya bivugwa nyamara birababaje cyane ! Hari abo tuzi neza bakukuza kubera izabukuru bagororewe kwibagirana, ab’amarere bishwe « bazize abagizibanabi batashoboye kumenyekana », abandi ntibatinze kongera gufata iy’ubuhungiro bakiza amagara yabo, abasigaye bagirwa ibiragi , abatabyemeye bahindurwa ukundi, nko mu kanya ko guhumbya ijisho baba babaye IBIGARASHA BICITSE n’ISAZI !!!!
Kuva icyo gihe FPR-INKOTANYI twari twarumvise mu nkuru yabaye nk’iburiwe irengero, badushumbusha FPR nshya yitwa INTORE. Kuva ubwo Agatsiko kayiyoboye kafashe « stratégie » nshya y’iterambere ridasanzwe :
Kahisemo guhigika Abacurabwenge kihitiramo kuzamura ABACURABINYOMA n’ABATEKINISIYE b’AMADOSIYE ashinja inzirakarengane. Aba bo kandi akarusho kabo ni uko icyitwa ubwenge, ubushishozi no gushyira mugaciro nabyo babishyize mu gisanduku gikozwe mu giti, barafunga barakidedeza, ahasigaye barakugendera bakibika mu KIVU. Ikindi kizakubwira BENABO, ni uko iyo bagize ngo bafashe ijambo imbere y’imbaga y’abantu, bagerageza kubasobanurira ukuntu ibara ry’umutuku bareba imbere yabo atari umutuku nk’uko babireba ahubwo ari umukara w’igitsiriri…..urabireba ugasanga ari urwenya gusa gusa, umuturage akabakwenera ku mutima akabihorara, ati nzaba ndeba amaherezo y ‘izi BARINGA, ntashobora kuba mazima mba ndoga umwami !
Ng’uko uko UMUJENERALI UTAZI GUSOMA NO KWANDIKA yahinduwe indatwa, agaragazwa nk’umutagatifu utagira inenge, n’urugero twese tugomba kwitegereza no gukurikiza! « Jenerali Autodidacte » yafashe ijambo yigisha abarimu amateka y’u Rwanda; anyuzamo yereka urubyiruko uko Karachnikov (ikaramu ndende !) ikoreshwa neza kugira ngo igarike imbaga Abanyarwanda; bivaho ahugura Abaporofeseri ba Kaminuza mu byerekeye siyasa; asozereza ku kwigisha Tekinoloji abaturage bo mu Kagari n’Umurenge, ishingiye ku gipindi gituma bambura n’imyenda bambaye bakayimuha agatwara. Hanyuma aho aboneye umwanya na we ajya kwiga Alufabe (alphabet) mu ishuri rikuru rya ULK kugira ngo azahasohokane impamyabumenyi ihanitse nk’abandi !
Ako kaduruvayo kose kadashobotse Agatsiko-Sajya kagahinduye nka siyansi (science), gatangazwa no kubona Abanyarwanda bicecekeye, kagira ngo babyemeye ! Amaze kubona ko n’abarimu baminuje bahisemo gufunga umunwa no kugenda bubitse umutwe nk’ibihwagari, nibwo Umukuru w’Agatsiko aciye iteka ritazibagirana mu mateka y’u Rwanda, dore ko yanaritangarije mu ntebe y’amahame, ati : “INJIJI NI ABIZE”, kandi koko biremerwa ! Kuva icyo gihe igihugu cy’u Rwanda si ukwiyubakira kuri iryo hame cyiva inyuma !
2. None nanjye ndibaza, kandi nkagaruka nkanisubiza!
Mu Rwanda haracyaba abantu bize, aba bitwa intellectuels ? Niba se bakibaho baracyiyumvamo agashashi k’ukwemera ko bafite inshingano yo kuba Urumuri n’Umukiro wa Rubanda nk’uko Kaminuza nkuru y’u Rwanda yari yarabigize intego iteye ishema ? Barapfuye se ngo dukureyo amaso ? Barasinziriye se ngo twizere ko umunsi umwe bazakanguka ? Niba rwose mukiriho nimunsubize : Muzakomeza gukururwa ku kiziriko nk’ihene mwerekezwa mu manga (mteremko) kugeza ryari ? Ubwo se inyiturano ibaye iyihe ihawe abaturage bari barashyize amizero yabo muri izo ntiti, bitangiye, bakigomwa byinshi kugira ngo barihirwe amashuri ?! Kubarekera mu menyo ya Rubamba ? Koko niyo ngororano bakwiye ?
Wa mugani mujye mureka twicare twibaze ariko tunishakemo ibisubizo nk’Intore ! Naba narigiye kumenya, ntari injiji, nkagira ntya nkinjira mu kimodoka kinini (Bisi) , njyewe n’umugore wanjye n’abana , n’ababyeyi banjye, n’abavandimwe banjye bose, nuko ngafata urufunguzo (clé de contact) nkaruha IMPUMYI yabuvukanye ngo abe ariyo idutwara ? Ubwo se koko wa mugani sinaba narigiye ubusa , mbese koko ndutwa n’iyo mpumyi intwara ntaho yize iby’imodoka, yewe nta n’ubushobozi bwa kamere ibifitiye ? Iyo mbonye itangiye guta umuhanda, nkayireka ikikomereza ituganisha mu irimbi, ubwo koko navuga ko ntari injiji n’aho naba narangije za Kaminuza? None se koko tubyemere nk’ihame ko « ushobora kwinjira muri Université uri imbwa ukazasohokamo uri Iyumuriizo »? Aho kuba twarahisemo kwicecekera , imyaka igashira indi igataha, kandi IHURIZO RIKOMEYE riri imbere y’amaso yacu, ntibivuga ko twaciye ukubiri n’urumuri, isari ikaba yarasumbye iseseme?
Ibi bibazo byose birakomeye ariko nyamara Umusizi yariraririye ngo yabisubiza byose uko bingana mu nteruro imwe rukumbi , iyo atubwira ngo ntitukibeshye nk’abashenzi kandi twararezwe mu Bafurere, akagusha ku ntego yiyamira ati “ Burya guceceka bishobora kutaba ubucucu, bikaba gucengerwa n’ibyo uzi, ugacira iyo mu nda ugatuza”, mu gihe ugitegereje umunsi n’isaha bikwiye.
Koko nta mwana w’umuntu ufite ubushobozi bwo guhagarika urumuri rw’izuba, ashobora kurwibeta by’akanya gato yicaye mu gacucu ariko amaherezo rugera aho rushaka !
3. OYA shenge, ISHEMA RY’U RWANDA si iryo tumaze iminsi dukingwa mu maso !
*Ishema ry’u Rwanda si Jenerari w’impumyi n’ibisumizi bye, kabone n’iyo yaba yarazobereye mu kurasa no kumasha, ndetse akabyitoreza ku Benegihugu abeshya ko ashakira amahoro, akabacura inkumbi izuba riva, ahasigaye akivuga ibigwi ari nako yiyambika imindende, yidoga hose ko ari we ntwari Rwagitinywa.
*Ishema ry’u Rwanda ntiriteze gutangwa no kurunda ibitwaro bya kirimbuzi, bivusha amaraso y’Abanyarwanda kandi byaraguzwe mu mafaranga avuye mu cyuya cyabo, mu gihe abana babo bagwa umudari babuze ikibatunga .
*Ishema ry’u Rwanda si ukwihesha ikuzo mu byakagombye kudutera isoni kuko ari byo byazanye uyu muco ruvumwa wo Kubakira politiki y’igihugu ku CYAHA: Kwica cyane, kwibira ingeso, kubeshya buri gihe, gucirira ikimero kigamije kurindagiza Abanyamaboko b’i Bwotamasimbi ngo batabona umwanya wo kurunguruka iwacu mu mbere bagatahura amahano twihangira tukayita kwihesha agaciro !
*Ishema ry’u Rwanda si Abategarugori buzuye Inteko, aho basa n’abahemberwa kogeza amazimwe aho kwicara ngo bemeze ko ari ba Nyinawabantu, bamwe barwana ku buzima igihe n’imburagihe . Reka disi akazi ko kuba Inkomamashyi gusa baragakunze: barafungira umugabo we akamama akazenga ariko akayoboka; bakwica urubyaro agasinya itegeko;bavuga imyato y’uko bamaze abantu iburengerazuba agakoma yombi; barenganya NDABAGA ntibimurye ahantu, akirengagiza nkana ko nawe ubwe nibamuhaga bazihutira kumuhunika hamwe n’imyanda, kenshi atakigira urugo kuko yari yaratoranyirijwe kuba umugore w’igihugu cyose.
Mbe bashiki bacu muzumva ryari , ko mufite intwaro ikaze mudakoresha kandi yahashya Agatsiko-Sajya kakajya mu mwanya ugakwiye? Ko uwahawe byinshi azabazwa byinshi, aho rubanda nibabaza icyo mwakoresheje ububasha yabatije ntimuzakorwa n’ikimwaro ? Ubugwari nibuharirwe abagabo busigeho kwandavuza ababyeyi, nyabuna nimwinyakure ntirirarenga ! Nimutabarize mwenewanyu, murebe ngo muraberwa !
*Ishema ry’u Rwanda si Kigali ishashagira zahabu na feza nk’iminyago y’i Kongo, ikagira isuku n’amagorofa by’Abanyabulayi, igatora amategeko yo gusenyera ba Gakondo, bagahatwa ikiboko ngo babise abavantara b’abaherwe, kuko nyine Kigali ihabwa agaciro no kuba Kapitali ya kabiri y’Ubuganda ! Ngaho se namwe nimumbwire : Ishema ry’iterambere rivugwa i Kigali rizaba iryande ko abakagombye kuba beneryo bahawe imperekeza y’amarira gusa ?
*Oya rwose iryo nta shema riri nkaho, Gatsiko-Sajya sigaho, ahubwo gira wisubireho, dore umuvumo (shame) usa n’uwokamye Abanyarwanda uraturuka ku miborogo y’abakene n’abarengana yatumbagiye ikagera imbere y’intebe ya Rurema.
Niyo mpamvu nanjye nkomeje kubunza imitima nibaza cyane, nti ni bande rwose bagangahura uru Rwanda, ngo barukubite icyuhagiro gikwiye , ruve ibuzimu rusubire ibuntu?
4. ISHEMA RY’U RWANDA dore uko ndiruzi
*Ishema ry’u Rwanda ni wowe MWALIMU-POROFESERI, udakangwa inzara ikugasha n’ubukene bukotsa igitutu, ugahitamo kwirirwa utoba ingwa ari nako utoza abana b’igihugu, ukabitangira utitangiriye itama, kugeza ubatoboyemo kwandika inyuguti, kubara imibare, kuvuga urufaransa n’urwongereza no gutatura za Siyansi. Emera rwose Mwarimu-Porofeseri ko ari wowe shingiro ry’ejo hazaza hamuritse, maze wegure umutwe uhumuure urubyiruko, urutoze gutinyuka guhangara izo mpumyi nawe uzi zibwira ko icuraburindi ari wo mucyo !
*Ishema ry’u Rwanda ni wowe Rubyiruko wumvise ko ari ngombwa gushikama, ukiga ugira ngo uzabe ingenzi mu rungano, wigirire akamaro utaretse no kukagirira abawe n’igihugu cyakwibarutse . Wicibwa intege n’ingero-ntindi (contre-exemples) uhabwa n’abakagombye kukwereka inzira ikwiye, akaba aribo bahindukira bagashaka kukoza umutwe ngo usigaremo ubusa nk’ikibindi gitobotse!
Jenerali urusha gusoma ujye utinyuka umubwire yicare aceceke, abe ari wowe umwigisha kubara kuko ntawe utanga icyo adafite kereka umurozi! We nakubwira ko kurasa no guskya ibigori ariwo mwuga urushijeho kumubyarira inyungu nyinshi, uzamusubize ko nawe utayobewe ko iminsi y’igisambo ari 40 gusa. Ndetse nakwendereza uzamutuumbiire muhuze amaso, wongereho mu rurimi yakumva kurushaho uti “People always defeated the most powerful armies”.
*Ishema ry’u Rwanda ni wowe Muhinzi-Mworozi, udakangwa kwitera umukungugu cyangwa gushinga ikirenge mu icukiro, ugira ngo hatazagira Umwana w’u Rwanda ugwa umudari cyangwa bwaki igatongora. Ntihakagire ugusuzugura ngo ni uko agomagira akanikaraga, amabuye abengerana amuvuna ibitugu, ariko akayoberwa ihurizo-nyabuzima ry’uko guhinga ibijumba wongeyeho ibishyimbo amasaka n’ikigori biruta kure guhinga indabo n’urubingo gusa ! Niyongera kugerageza kukwigisha ibyo na we atazi uzamubwire ko ibyo uzi gukora byonyine birusha agaciro inda ye ntindi uyiteranyije n’iza benewabo zose. Ariko se ubundi bize inganyagaciro ?
*Ishema ry’u Rwanda ni WOWE NA NJYE, iyo dutsinze UBWOBA BWA ZA BARINGA ziteretse mu murima (épouvantails, scarecrows)), kuko iyo inyoni zamaze kuzirunguruka zizimanukiraho ndetse zikazitumaho !
Kuki twakomeza kwemera kogerwaho uburimiro n’abatware badutwara batazi iyo batuganisha kandi twe tubona neza ko badupakiye ikamyo itagira feri yerekeza ahacunshumuka ?
Kwumvira ni byiza iyo wumvira abagutegeka gusa gukora ibyiza. Kumvira niko kwiyahura iyo utegera amaboko abakujyana ahabi kandi nawe ubona ko bagutesheje ahari aheza. Gutinya biba byiza iyo utinya wa wundi ufite igitinyiro n’igikundiro byombi. Gutinya IGIKOKO bingana no kucyororera iwawe mu mbere, amaherezo kirakumira, aka wa mugabo wahetse impysi bamuburira akica amatwi.
Nyamara koko iyo utinyutse gutinyuka n’uwagukangaga aragutinya.
UMWANZURO
Kuri iyi si hari ibintu bitatu gusa umwana w’umuntu aba atagishoboye guhagarika:
*Ni imvura y’amahindu yaramukiye kugwa
*Ni umukobwa washyuhiye kurongorwa
*N’abaturage bahagurukiye gukora Revolisiyo
Revolisiyo nyarwanda ngiyi iriho iratutumba kandi ndabona ntakigishoboye kuyihagarika kuko izitwa « REVOLISIYO Y’INCABWENGE » zirangaje imbere y’abaturage bose bazibonamo Urumuri n’Ishema ry’u Rwanda.
Uwampa amahirwe yo kugira umutwe wa politiki nita izina, nawita ISHEMA RY’U RWANDA, Agatsiko-Sajya kashaka kakimanika.
Iyaba Imana Rurema dusenga yemeraga kutubimburira muri gahunda , ikihesha icyubahiro isubirana umwanya yahoranye nyuma ikawakwa, wo kujya yirirwa aho ishaka ariko igataha i Rwanda.
Umugisha ku Bakunzi b’Urumuri n’Abanzi ba Humirizankuyobore mwese.
Uwanyu, Padiri Thomas Nahimana.

robotstxt: allowed

filter: keep


text:
YASUWE 8
Hashize iminsi havugwa byinshi byerekeye urupfu ndetse n’ishyingurwa by’umusaza Robert Mugabe wayoboye Zimbabwe, witabye imana mu minsi yashize. Byinshi byagiye bivugwa ndetse bikomeje kuvugwa cyane cyane amayobera yagiye agaragara ku masanduku yagaragaye bivugwa ko yashyinguwemo.
Umurambo wa Robert Mugabe wagejejwe mu gihugu cya Zimbabwe taliki ya 11 Nzeri 2019 aho yari ategerejwe n’abantu benshi cyane ku kibuga cy’indege I Harare.
Bimwe mu bikomeje kuvugwa ku isanduku yashyinguwemo ngo nuko iyi sanduku yashyinguwemo ikoranye ikoranabuhanga kuburyo abo mu muryango we bashobora kuzajya babasha kongera kumureba aho ari mu isanduku aho ari munsi y’ubutaka bakoresheje application bashyiriwe muri Telefone zabo, iyo application ikaba ikorana n’ibindi bikoresho by’ikoranabuhanga, birimo mudasobwa n’amakamera bikoze kuburyo bibemerera kureba muri iyo sanduku aho bari hose.
Gusa iby’iyi sanduku nta kuri kwabyo guhamye guhari kuko nubwo igaragazwa ntabwo bizwi neza koko ko ariyo Mugabe yashyinguwemo kuko ni ibintu bikigibwaho impaka n’abantu batandukanye bavuga ko ibi byaba ari ugukabya.
Bamwe mu baturage bavuga ko nta mpamvu umuntu nk’uyu wapfuye yatakazwaho amafaranga angana kuriya yakabaye afasha abandi babaye, dore ko abenshi banakomeje no kwijujutira ko Mugabe yasize Zimbabwe mu bukene.
Ikindi cyagarutsweho n’abantu benshi ni ikimenyetso cyagaragaye ku yindi sanduku yari irimo umurambo wa Robert Mugabe.
Iyi sanduku yaje itwawe n’abantu benshi bakomeye gusa icyari gitangaje ni ikimenyetso cyari kiriho akenshi gikunze kugaragara ku makarito azamo ibintu bishobora kwangirika biramutse bicuritswe, aho kiba cyerekana uruhande rugomba kujya hejuru gikunze ku giherekejwe n’ijambo ‘This Side Up’.
Iki nacyo kiri mu byatunguye abantu benshi aho bamwe bibazaga niba ubwo uyu murambo wazanwaga harigeze kubaho ikosa isanduku bakayicurika. Abenshi bakomeje kwibaza ibya kiriya kimenyetso.
Byakomeje kuvugwa ko amasanduku mugabe yatwawemo yahinduwe inshuro nyinshi kuko no mu mashusho menshi urebye ubasha kubona nibura amasanduku atandukanye:
Robert Mugabe yapfuye taliki ya 6 Nzeri 2019 mu bitaro byo muri Singapur, umurambo we wazanwe mu gihugu cya Zimbabwe taliki ya 11 Nzeri 2016 hataramenyekana neza aho azashyingurwa kuko umuryango we utahuzaga neza na Leta ku hantu agomba gushyingurwa, gusa baje kumvikana byemezwa ko azashyingurwa mu irimbi ry’intwari rishyingurwamo izindi ntwari z’igihugu.


text:
Insina zo mu bwoko bw’Incakara na Fiya 17 zizafasha abagenerwabikorwa ba Caritas ya Kigali guhindura imibereho no kongera umusaruro ukomoka ku buhinzi bw’urutoki.
Twizeyimana Claude wo mu mudugudu wa Ngambi, akagari ka Rwankuba, umurenge wa Rushashi atangaza ko ubuhinzi bw’uru rutoki bwo mu bwoko bw’Incakara na Fiya 17 buzamufasha kubona ubwoko bw’insina za kijyambere netse bikamufasha gutera imbere kuko ari insina zitanga umusaruro kandi zikaba ari insina za kijyambere.
Ati « Nizeye ko bizanteza imbere ari mu mirire no gukirigita ifaranga kuko bigaragara ko izi nsina zizampa nanjye umusaruro w’ibitoki binini ».
Byamungu Felex umuhuzabikorwa w’uyu mushinga « Tugendane Twiyubaka » atangaza ko gahunda bafite igamije kongera umusaruro w’ibitoki (INCAKARA na FIA 17) abahinzi bahabwa imbuto nziza bakazazigeza no kubandi binyuze mu buryo bwo guhererekanya imibyare (système rotatif) bityo abazikeneye bose zikazaba zabagezeho nyuma y’imyaka itatu nibura buri wese akagira Ari (a) zirenze enye zihinzeho urutoki rw’indobanure.
Byamungu ahamya ko ibi bigaragaza ko iyi mibyare y’insina gahunda yo kuzihererekana hagati yabo izatanga umusaruro kuko abagenerwabikorwa babo bishimiye ko zizabaha umusaruro.
Padiri Twizeyumuremyi Donatien umuyobozi wa Caritas ya Kigali atangaza ko ibikorwa bakorera mu karereka ka Gakenke kimwe n’ahandi mu gihugu biba bigamije gufasha abaturage kwiteza imbere no kubafasha gukomeza kubaho neza n’imiryango yabo.
Ati « niyo mpamvu tubigisha ibikorwa bitandukanye tukanabitera inkunga kugirango babone uburyo bwo kwivana mu bukene tubinyujije mu buhinzi, ubworozi, bikozwe mu buryo bwa kijyambere n’amatsinda yo kubitsa no kuzigama.»
Undi mwihariko uri muri iyi gahunda n’uko abahinzi batangiye gufashwa mu kunoza ubuhinzi bw’urutoki bahabwa imibyare yo mu bwoko bw’isina zizabaha umusaruro ariko ikigamije nuko bakora ubuhinzi bwa kijyambere kandi bubaha umusaruro bagakirigia ifaranga bukabafaha guhindura imibereho yo mu ngo zabo.
Kuva mu kwezi kwa 12/2017, abahinzi bahawe imibyare y’insina 4500 yo mu bwoko bw’Incakara na FIA 17 zikaba zizagenda zihererekanywa hagati y’abagenerwabikorwa uko zizajya ziboneka.


text:
Nyarugenge: Harakorwa igenamigambi ryo kwimura abatuye mu manegeka
Yanditswe na UHORANINEMA ANITHA
Mu karere ka Nyarugenge abaturage batuye mu manegeka cyane cyane mu mirenge ya Kimisagara, Kigali, n’igice kimwe cya Nyakabanda bagiye kuhimurwa nyuma yuko ubuyobozi bushyize ibimenyetso ku mazu yabo ndetse bakabasaba n’ibyangombwa. Ubuyobozi bw’Akarere bukaba burimo gukora igenamigambi ryo kubatuza aheza bakava mu manegeka.
Kuri ubu ugeze mu murenge wa Kimisagara, Kigali, ndetse n’igice kimwe cya Nyakabanda, usanga hari amazu amwe n’amwe agiye ariho ikimenyetso (towa), ariko wareba ahantu ayo mazu yubatse ukabona ni habi, dore ko n’imvura imaze iminsi isenya amazu y’abaturage muri iyo mirenge n’ahandi hatandukanye mu gihugu.
Bamwe mu baturage batuye mu murenge wa Kimisagara batangaje ko bagendeye ku byo babona birimo kuba ku baturanyi babo, na bo babona ko batuye ahantu habi, dore ko muri ibi bihe by’imvura batorohewe bitewe nuko amazu asenyuka andi akangirika mu buryo bukomeye, bakaba babona ibyo na bo bishobora kubageraho.
Uwera Delphine ni umwe muri abo baturage, wagize ati “Mu minsi ishize abayobozi baraje bandika ku nzu yacu, nyuma yo kuyandikaho baraje batwaka ibyangombwa batubwira ko tugomba kuzimuka aho twari dutuye, ntibatubwiye igihe tuzimukira cyangwa uburyo bizakorwamo, muri make ntibadusobanuriye neza icyo bateganya kudukorera. Nkaba nasaba abayobozi ko badusobanurira neza uko gahunda imeze ntidukomeze guhangayika”.
Bakaba bifuza ko babwirwa igihe bazimurirwa n’uburyo bizakorwamo kugira ngo bicare babizi batazatungurwa n’iyo gahunda. Ikindi babe banitegura niba ari ukwiyubakira babe bateganya aho kugura ibibanza.
Kuri iki kibazo, Umuyobozi w’Akarere ka Nyarugenge, Kayisime Nzaramba, yatangaje ko icyo gikorwa kizwi, asobanura ko impamvu bagiye bandika ku mazu y’abaturage bari barimo gukora ibarura ngo bamenye umubare w’imiryango ituye mu manegeka, mu ishyamba n’ahandi hatameze neza hashobora gutera ibiza, ngo hakorwe igenamigambi harebwe ukuntu abo baturage bazimurwa bakajya gutura ahajyanye n’igihe.
Meya wa Nyarugenge akaba yamaze impungenge abaturage avuga ko iri genamigambi ryo kwimura aba baturage ari iry’igihe kirekire kandi nk’uko ubuyobozi bureberera abaturage, ngo nta bwo bazabatungura bazabimenyeshwa bahabwe n’igihe gihagije cyo kwitegura.
Yagize ati “Ubuyobozi tureberera abaturage ni yo mpamvu tutabirukana mu mazu yabo badafite aho kwerekeza. Rero abaturage be kugira impungenge kuko iri ni igenamigambi ry’igihe kirekire, icyo twandikiye ku mazu tunabaka ibyangombwa ni ukugira ngo tubone imibare nyayo y’imiryango izimurwa bityo tubone uko dukora igenamigambi neza”.


text:
Yavukiye muri Aziya,aho yamenyaniye na Mutagatifu Polycarpe wa Smyrne.Uyu na we kandi yabanye na Yohani Intumwa ya Yezu.Uwo mubano ni wo utuma inyigisho ze zihabwa umwanya ukomeye muri Kiliziya.
Icyakora ntibizwi neza niba Irénée yarageze i Lyon ari padiri,kimwe n’uko bibaza ukuntu yarokotse ubwicanyi bwari bwugarije Kiliziya muri icyo gihe bugahitana Mgr Pothin, ari na we yasimbuye ku ntebe y’Ubwepiskopi ya Lyon.
Ikizwi ku buryo budashidikanywaho,ni uko yahanganye n’inyigisho z’ubuyobe zakwirakwizaga ko Yezu atari Umwana w’Imana wigize umuntu(négation de l’Incarantion du fils de Dieu).Intwaro yabatsindishije kuri urwo rugamba ni Ibyanditswe bitagatifu(Saintes Ecritures)ubwenge(gnose/intelligence) bwa muntu butagomba kuvuguruza.
Nk’uko izina rye risobanura « Umunyamahoro »,bene abo ntiyigeze yemra ko bacibwa(excommunication),ahubwo yaharaniye ko bafashwa kumva neza ukuri kw’ayo mayobera ku buryo bagaruka mu nzira y’ukwemera guhamye,bityo bagahesha Imana ikuzo.
We wavutse ahagana muri 120 cyangwa 130 agatabaruka muri 202,Kiliziya gatolika imwibuka tariki ya 28 Kamena,naho izindi(Orthodoxes)bakamwibuka tariki ya 23 Kanama.
Inyigisho ze zikubiye muri aya magambo yakundaga kuvuga: »Ikuzo ry’Imana ni umuntu muzima uzi ko ubuzima nyabwo ari ukwibanira n’Imana »(La gloire de Dieu c’est l’homme vivant ,et la vie de l’homme c’est la vision de Dieu).
Hamwe na Mutagatifu Papias na we duhimbaza uyu munsi,badusabire.
By P.B


text:
YASUWE 44
Nyuma y’uruhurirane rw’ibibazo bigaragara mu isoko rya Mahoko, abarikoreramo barasaba ko Komite ya PSF y’umurenge wa Kanama yeguzwa kubera ko ariyo iteza ibibazo byose ikananirwa ku bikemura. Ubuyobozi bw’Akarere buvuga ko iki kibazo bukizi ndetse burimo kuggishakira umuti urambye.
Mu bibazo byinshi bashinza iyi Komite harimo kuba babasaruzamo amafaranga y’umurengera binyuze mu igura n’igurishwa ry’amazu y’akarere akorerwamo ubucuruzi n’ibisima bicuururizwaho.
Ndetse mu bindi bibazo bitizwa umurindi n’iyi komite n’uko yamunzwe na ruswa uwo babona ko yabakora ku nda bamwigizayo, agashyirwa ku ruhande ndetse yangishijwe na rubanda.
Nkuko bamwe mubakorera muri iri soko babitangarije Rwandanews24 basarutse kuri Komite ya PSF y’Umurenge wa Kanama bavuga ko ntakintu na kimwe ibafasha usibye kubasoromamo amafaranga.
Umubyeyi utarifuje ko amazina ye atangazwa yagize ati “PSF Kanama ntacyo itumariye, usibye ko bo muyo badusaruramo birirwa bagura amamodoka uko bwije nuko bukeye, ngaho se nawe ntiwabagezaho ikibazo ngo bakuvuganire urumva bameze nkao ataritwe bakorera.”
Tuyizere Eric yagize ati “Njyewe guhera mu ntangiriro za 2017 nakoreraga ku Gisima gifite numero 551 kugeza kuri uyu munsi, ariko muri uku kwezi nyuma y’uko akarere gatekereje kutwegurira ibisima nabonye uwari warakimpaye agarutse kugifata ngo nawe arahakorera, birangira ubuyobozi bw’akarere bubijemo ariko ntagisubizo baraduha.”
Habineza Dominique bakunze kwita Rashid ari nawe wari usanzwe akorera muri iki kibanza cya 551, akakivamo muri 2017 nkuko bigaragara mu nyandiko rwandanews24 ifitiye kopi we yiyandikiye asaba uhagarikisha imisoro kubera ko yari agiye kujya mu bindi akayisinyana n’Umurenge wa Kanama.
Ku cyumweru tariki 14 Werurwe 2021 ubwo aba bombi barwaniraga muri iki kibanza, uyu witwa Rashid yari afite inyundo ndetse n’Umuyobozi wa PSF Kanama wungirije Gasusa Jean Paul yari ahari, iki kibazo kugikemura birananirana birangira ntanumwe ukoreye kuri iki ggisima bose bakaba bateggereje umwanzuro w’akarere.
Ubwo ubuyobozi bw’akarere ka Rubavu bwajyaga gucyemura ibibazo byo muri iri soko no guhesha Umuntu wakoreraga mu kazu ka 15 ibikoresho bye byari byarafuniranwe bwavugirijwe induru n’amafirimbi nk’abarimo kwamaggana abarozi, ndetse kuggeza uyu munsi abari bateguye abo bantu bo gutera akamo ntibarabiryozwa kandi baramenyekanye.
Ntirizinduka Benoit, Umukozi w’akarere ka Rubavu ushinzwe Ubutegetsi n’Imari aganira na rwandanews24 yaduhamirije ko ikibazo cya PSF Kanama bakizi ndetse ko bagiye kugiha umurongo mu minsi mike.
Ntirizinduka Benoit ati “Ibibazo biri mu isoko rya Mahoko twasanze byaragizwemo uruhare na PSF Kanama, nk’uko abarikoreramo babidutangarije ndetse mu minsi mike tugiye kubiha umurongo, ndetse ntabwo tuzihanganira kubona abantu bakora nabi tukabareka, ahubwo nyuma y’isoko rya Mahoko turakomereza no muyandi masoko tumenye ibibazo birimo bihabwe umurongo.”
Turateganya ko iriya komite twayikuraho yose abakorera mu isoko bakitorera abandi bo kubayobora, kuko mu bibazo byagiye biterwa no kugurisha utuzu kandi ari utw’akarere bakabigira business kuburyo byatumye umusoro abaturage basora uba mwinshi kubera ko basoreshwa na bagenzi babo.
Nk’uko ibibazo byo muri iri soko byasuzumwe twasanze abafitanye ibibazo ari utuzu n’ibisima bitarenze 4, abandi bose twabahaye Kontaro kugira abe aribo bazajya babibazwa.
Mu isoko rya Mahoko utuzu twose usibye kamwe ko mu muryanggo wa 16 gakorerwamo n’umubyeyi ukuze amakuru agera kuri rwandanews24 avuga ko utundi twose tumaze kugurishwa inshuro zirenze imwe ndetse harimo n’utumaze kugurishwa inshuro 5, ahantu PSF Kanama isarura amafaranga ikabasha kujya guteza imbere imiryango yabo abakorera muri iri soko ariko ubukene burushaho gusesera imiryango yabo.
Nyuma y’igihe kitari gito abikorera ba Mahoko basaba kwegurirwa isoko rya Mahoko nyamara ntibaryemererwe kubera bimwe byari bitaranozwa nk’uko ubuyobozi bw’Akarere bwakomeje kubisobanura Inama Nyanama y’Akarere ka Rubavu yateranye kuwa 04 Gashyantare 2017 yemeje ko iri soko ryegurirwa aba bikorera ku bufatanye n’Akarere kugira ngo hazakomeze no kwitabwa ku nyungu rusange ndetse ni nabo barifite kugeza kuri uyu munsi.


text:
NCPD irahamagarira imiryango irimo abantu bafite ubumuga kutabaheza
Yanditswe na Sezibera Anselme
Ubuyobozi bw’Inama y’Igihugu y’abantu bafite ubumuga (NCPD) burahamagarira abantu bafite mu miryango yabo abafite ubumuga by’umwihariko abana baba bageze igihe cyo kugana ishuri kutabaheza ngo bababuze amahirwe ahubwo bakwiye kujya bihutira kubahuza n’inzego zibegereye kugira ngo zibafashe.
Umuyobozi w’Ishami rishinzwe kubaka ubushobozi bw’abantu bafite ubumuga muri NCPD Tuyizere Oswald, avuga ko hari aho bikigaragara ko abafite ubumuga bahezwa mu miryango yabo ugasanga bagumishwa mu gikari byagera ku bana bageze igihe k’ishuri na bo imiryango yabo ikabaheza mu rugo ntibabashe kwiga.
Tuyizere avuga ko bidakwiye gufata umuntu ufite ubumuga gutyo cyane ko abana baba bakwiye koherezwa mu mashuri bakiga, abo byagaragaye ko bafite ubumuga bukabije bagahuzwa n’ubuyobozi bw’umurenge bubegereye hanyuma bukabafasha kuko bijya bibaho bakaba bakoherezwa mu mashuri yabagenewe.
Tuyizere agira ati: “Umwana ufite ubumuga ntakwiye kwicazwa mu rugo ngo ahezwe hariya ahubwo aba akwiye gusanga bagenzi be mu ishuri akiga, hanyuma hari abafite ubumuga bukomeye abo na bo umuryango we iyo ufite ubushobozi bukeya wegera ubuyobozi bw’umurenge baturiye bakabugaragariza uwo mwana bukaba bwamufasha barabimenyereye.”
Akomeza avuga ko ikibazo cy’abafite ubumuga cyahagurukiwe cyane kuko hari n’imiryango ishinzwe kubitaho irimo NIDOR hakaba n’ikigo kitwa CEFOTEC cy’Abihayimana kijya kibasura kikabakorera serivisi zijyanye n’ubumuga bafite harimo n’ubugororangingo.
Nubwo atanga ubu butumwa ku banyarwanda Tuyizere ashima urwego abafite ubumuga bamaze kugeraho mu bijyanye n’uburezi kuko ahamya ko bamaze kubyitabira utabashije kwiga mu mashuri asanzwe y’abadafite ubumuga, usanga yigira mu mashuri yagenewe ababufite ari hirya no hino.
Hari bamwe mu banyarwanda batarasobanukirwa akamaro ko kubahiriza uburenganzira bw’abantu bafite ubumuga kubera imyumvire yo kumva ko nta kintu bazabungukiramo.
Ibyo birasobanurwa na Uwanyirigira Stephanie wo mu murenge wa Mwendo muri Ruhango akaba afite umwana ufite ubumuga ariko wiyemerera ko atamufataho umwanya munini nk’abandi, akaba atamutangaho amafaranga make afite kubera ko atazamugarukira.
Avuga ko icyo abona yamufashamo ari uko amusiga mu rugo yicaye we akajya mu mirimo n’abandi hanyuma akamenya urugo bakagaruka bamusanga aho ngaho.
Imibare itangwa na Minisiteri y’Uburezi igaragaza ko u Rwanda rufite abanyeshuri bafite ubumuga bagera ku 30,899 biga mu mashuri y’inshuke, abanza n’ayisumbuye, mu gihe ubushakashatsi bwakozwe n’Ikigo k’Ibarurishamibare (NISR) mu mwaka wa 2012 bwagaragaje ko habarurwa abana bafite ubumuga 87,239 mu gihugu hose bari mu kigero k’imyaka 3-18. Ibi bigaragaza ko hakiri umubare munini w’abana bafite ubumuga batiga.


text:
Mu gihe isi yugarijwe n’icuruzwa ry’abantu ndetse n’ibiyobyabwenge, abakora umuziki bo mu karere ka Rusizi baravuga ko bashishikajwe no guhashya ibi bikorwa byibasiye isi dutuye.
Ni muri urwo rwego uyu mwaka irushanwa ngarukamwaka rigamije kuzamura impano z’abahanzi bakizamuka ryahawe insanganayamatsiko igira iti “Turwanye ibiyobyabwenge n’icuruzwa ry’abantu.”
Iri rushanwa rizasozwa ku 15 Ukuboza 2017 mu karere ka Karongi ahazahembwa abahanzi batanu bambere mu turere twa Rusizi ,Nyamasheke na Karongi mu irushanwa riswe “Kinyaga Award”
Mu minsi yashize, abahanzi b’i Rusizi baherutse kwishyiriraho itsinda (RAG) ryitezweho kuzaba igisubizo mu kumenyekanisha ibihangano by’abatuye aka karere mu buryo bwihuse.
KINYAGA AWARDS ni rimwe mu marushanwa abera hanze y’umujyi wa Kigali agakorwa mu rwego rwo kuzamura abahanzi bo muntara y’Iburengerazuba cyane cyane mu turere dutatu ari two Karongi,Rusizi na Nyamasheke.
Iri rushanwa ritegurwa n’ikigo cy’urubyiruko cya Nyamashe ku bufatanye n’inzu itunganya umuziki ya Boston.
Akimana Ernest


text:
Abantu benshi bemeza ko kubyara biri mu bintu bishimisha mu buzima bw ‘abashakanye kandi koko Bibiliya ivuga ko abana ari "umwandu” uturuka ku Uwiteka ( Zaburi 123:3 Icyakora iyo ababyeyi babyaye umwana wabo wa mbere, bibonera neza ko burya umwana ahindura byinshi ku mibanire yabo mu buryo batari biteguye.
Urugero iyo umugore amaze kubyara umwana wa mbere, ashobora kwita ku mwana we cyane ku buryo imbaraga ze zose z ‘umubiri ni z’ umutima biri kuri urwo ruhinja. Umubyeyi w’ umugabo nawe ashobora gutangazwa n’ukuntu umugore we yatwawe n’ umwana ariko akanababazwa cyane nuko atacyitaweho. Inshingano za kibyeyi zishobora gutuma umugore agaragaza ko atagifite umwanya wo kwita ku mugabo we.Ubundi urugo rwagombye kuba rusanzwe rukomeye mbere y’uko umwana aza kurukomeza birenzeho, kuko iyo avutse rwari rusanzwe rufite ibibazo ruhita rusenyuka burundu.
None se ababyeyi babyaye umwana wa mbere bakora iki kugira ngo bihanganire imirimo yo mu mezi ya mbere akurikira ivuka ry’umwana igihe umwana aba akeneye kwitabwaho cyane? Abashakanye bakora iki kugira ngo bashimangire ubucuti bari bafitanye aho kubusenya?
Dore bimwe mu bibazo bahura nabyo nuko babikemura
Ikibazo cya mbere bahura nacyo nuko kwita k’umwana aribyo bihita bifata umwanya wa mbere w’umugore.Umubyeyi w’umugore amara igihe kirekire yita ku ruhinja rwe kandi arutekerezaho, kwita kuri urwo ruhinja bishobora gutuma yumva anyuzwe cyane , ariko umugabo we ashobora kumva ko we atacyitaweho. None wahangana ute n’iryo hinduka rikomeye riba ribayeho mu buzima. Ibanga ryo gukemura icyo kibazo nk’ umugabo nuko ugomba kugerageza kujya wihangana.
Bibiliya igira iti: urukundo rurihangana rukagira neza ntirushaka ibyarwo ntiruhutiraho ntirutekereza ikibi ku bandi, rubabarira byose, rwihanganira byose (1 Abakorinto 13:4-7). Umugabo w’ umunyabwenge agaragaza ko akunda umugore we cyane muri icyo gihe, ntiyihutire kurakara, ahubwo akajya yihangana, agashyira inyungu z’umugore we mu mwanya wa mbere aho kuba ize, kuko ibyo bizamufasha kutamurakarira, ku rundi ruhande umugore w’ umunyabwenge agerageza gutera inkunga umugabo we igihe yitoza inshingano nshya zo kumufasha kurera umwana, akereka umugabo we uko bita ku mwana yihanganye, amwereka uko bahindurira umwana cyangwa uko basukura inkongoro ye n ibindi. Mugore niba umugabo wawe arimo akora imirimo ijyanye no kwita ku mwana mu buryo butandukanye nuko ujya ubigenza uzirinde kumunenga cyangwa gusubiramo ibyo yakoze .
Uzagerageze kumushima kuko numushimira ibyo yakoze neza bizatuma arushaho kwigirira icyizere kandi bimutere inkunga yo kugufasha igihe uzaba ubikeneye. Nawe mugabo, ujye ugabanya igihe umara uri gukora imirimo itari iy’ ingenzi cyane kugirango ubone umwanya uhagije wo gufasha umugore wawe cyane cyane mu mezi ya mbere akurikira ivuka ry’ umwana, bityo bizatuma atananirwa cyane abone n’ umwanya wo kukwitaho nawe.
Ikibazo cya kabiri bahura nacyo nuko imibanire yabo ihazaharira. Iyo abashakanye bakimara kubyara umwana wabo wa mbere bamara iminsi badasinzira kandi bagahura n’ibibazo batari biteze, ku buryo kubona umwanya wo kuganira ku mibanire yabo bibagora.
Ku rundi ruhande, umugabo ashobora kutabona ko gutwita byashegeshe umugore we, haba mu buryo bw’umubiri no mu byiyumviro, bityo akumva yamukenera nk’ uko bisanzwe. Babyeyi, umwana w’uruhinja ashobora kubatwara igihe n’imbaraga ku buryo umwanya mwembi mwari mufite wo kwitanaho no kuganira ubura. None se mwakora iki kugirango uwo mwana wanyu mukunda kandi ukeneye kwitabwaho atababuza gukomeza gushyikirana?
Icyo mwakora nuko mwajya mugaragarizanya ko mu gikundana. Bibiliya yavuze iby’ishyingiranwa igira iti: "umugabo azasiga se na nyina yomatane n’umugora we, maze bombi babe umubiri umwe. (Itangiriro 2:24). Yehova Imana yateganyije ko amaherezo abana bakura bagasiga ababyeyi babo nyamara, umugabo n’umugore we bakomeza kuba umubiri umwe igihe cyose bakiriho, niyo mpamvu abana batari bakwiye kubasenyera imibanire kandi igihe kizagera bakongera bakagenda mugasigarana nka kera bataraza.
Ubwo rero abashakanye bagomba gushimangira imishyikirano yabo. Mugabo wakora iki kugirango ukomeze imishyikirano myiza n’uwo mwashakanye?
Jya ubwira umugore wawe ko umukunda kenshi kandi umugaragarize ko umwitayeho. Ujye ushyiraho umuhati ukuvuye ku mutima kugirango umuvanireho impamvu zose zatuma yumva ko adakunzwe. Hari umugore twaganiriye , arambwira ati "umugore aba akeneye kwizezwa ko agifite agaciro kandi ko agikunzwe, nubwo yabona atakimeze nk’uko yari ameze mbere yo gutwita.
Birumvikana iyo umwana avutse, umugabo n’umugore bagira icyo bahindura ku birebana n’imibonano mpuzabitsina. Kubw’ibyo rero, umugabo n’umugore baba bagomba kuganira kubyo buri wese aba akeneye kugira ngo bitabahungabanya. Bibiliya ivugaho ihinduka iryo ari ryo ryose ku birebana n’imibonano mpuzabitsina hagati y’abashakanye, rigomba kubaho ari uko babyemeranyijweho ibyo bisaba ko mubiganiraho.
Kuganira n’uwo mwashakanye ku birebana n’ibitsina, bishobora kubabangamira bitewe n’aho mwakuriye n’umuco waho, ariko ibyo biganiro ni iby’ingenzi cyane mu gihe murimo mwimenyereza inshingano za kibyeyi. Mujye mwihanganirana , buri wese yishyire mu mwanya wa mugenzi we kandi muganire ntacyo mukinganye, ibyo bizabarinda amakimbirane kandi bishimangire urukundo rwanyu. Ujye wereka uwo mwashakanye urukundo umwandikira akabaruwa, umwoherereze ubutumwa bugufi, cyangwa umuvugisha kuri telefoni. Mujye mushaka igihe cyo kuganira murebana maso ku yandi. Mujye mwiganirira ibyanyu aho guhora muganira iby’umwana wanyu gusa.
Ikindi kandi mujye mwibuka ko n’uwo mwana aba aje mumukeneye, mumukunze, bibatere gukomeza kumva mukiri umwe. Nimukora ibyo, mugakomeza gukundana bizabafasha guhangana n’ibibazo biterwa n’izo nshingano nshya za kibyeyi muba mwinjiyemo mwembi kandi muzakomeza kubaho mwishimye.
MUKABAHIZI VIOLETTE
Umurezi mu rwunge rw'amashuri rwa Ririma mu Karere ka Bugesera


text:
Hari igihe umuntu aba akunda gukora ikintu ariko ntiyumve ko cyamubera umwuga aramutse abihuje n’ibyo yiga mu ishuri cyangwa se azi gukora. Ariko kandi hari n’ababibona nk’amahirwe maze bakabibyaza umusaruro. Ariane Uwamahoro afite imyaka 29. Ni umunyamakuru wa siporo kuri televiziyo y’u Rwanda. Ngo akazi akora kakomotse ku kuba yarakundaga gukora siporo ndetse no kuyikurikirana cyane, nuko ahitamo guhuza itangazamakuru yigaga muri kaminuza ndetse na siporo yakunze kuva akiri muto, ahinduka atyo umunyamakuru wa siporo. Dore ikiganiro kirambuye yagiranye na “Ni Nyampinga”.
NN: Watangiye gukunda siporo ufite imyaka ingahe?
ARIANE: (Araseka) Ngereranyije nari mfite imyaka itandatu cyangwa irindwi. Navukiye i Nyamirambo. Aho rero haba ikibuga cy’umupira w’amaguru, abana baho bakunda gukina umupira bakiri bato. Navuga rero ko nakinnye umupira w’amaguru kuva niga mu mashuri abanza ndetse no mu yisumbuye.
NN: Uretse gukina umupira ni iki kindi cyakwerekaga ko ukunda siporo?
ARIANE: Nakundaga gukurikirana urubuga rw’imikino, kureba umupira cyangwa se nkawumva kuri radiyo. Iyo bantumaga ndi kureba umupira ntabwo byanshimishaga gusa byatumaga nihuta.
NN: Nuko rero nyuma uza kuba umunyamakuru wa siporo!
ARIANE: Nigaga itangazamakuru muri kaminuza, bukeye mu Karere ka Muhanga aho twigaga hashingwa radiyo nuko ntangira gukoramo ndi umunyamakuru ushinzwe amakuru asanzwe. Gusa nahoraga mparanira kuba umunyamakuru wa siporo. Naje kubisaba abatuyoboraga, barabyanga bavuga ko nta mukobwa wavuga amakuru ya siporo, ariko umunyamakuru wakoraga ikiganiro cya siporo we akangirira ikizere ko nabishobora. Umunsi umwe yaje yasaraye atabasha kuvuga maze bansaba ko namukorera ikiganiro. Yanteguriye ikiganiro maze aba ari nge ugikora. Kuva uwo munsi sinongeye kuva mu kiganiro cya siporo.
NN: Ubwo mu kiganiro cyawe cya mbere wumvaga umeze ute?
ARIANE: Nari nishimye cyane. Abantu benshi bahamagaye kuri radiyo baranyishimira! Abayobozi bange na bo bambwiye ko nakoze neza, bemera ko mbishoboye rwose.
NN: Haba hari ubufasha bakomeje kuguha?
ARIANE: Kuva uwo munsi uwakoraga ikiganiro cya siporo yatangiye kunyigisha uko bagitegura neza, nuko tukajya tugikorana kandi bikagenda neza cyane. Yaje no kunyigisha uko bogeza umupira w’amaguru, nuko ntangira kubimenya neza.
NN: Ni iki cyakubereye imbogamizi ugitangira gukora ikiganiro no kogeza umupira?
ARIANE: N’ubwo nakurikiranaga amakuru ya siporo, ntabwo nari nzi amazina y’abakinnyi bose. Umunsi umwe ndi kogeza byarangoye nkajya mvuga nimero zo ku myenda abakinnyi bambaye. Numvise nshitse intege ariko nyuma umunyamakuru twakoranaga akomeza kuntera imbaraga ndetse arananyigisha ndabamenya
NN: Ni akahe kamaro byakugiriye kuba warahuje ibintu ukunda n’ibyo wiga?
ARIANE: Byatumye numva ndi gukora ibyo nakundaga kandi naharaniye kuva kera. Byatumye kandi ngira umwihariko mu kazi kange kuko nta bakobwa benshi bakoraga ibiganiro by’imikino muri icyo gihe, ibi bikaba byaramfashije kubona akazi mu buryo bworoshye.
NN: Ukurikije akamaro byakugiriye, gira ubutumwa ugenera abakobwa bo mu Rwanda.
ARIANE: Icyo nababwira k’ingenzi ni ukwita ku cyo bakunda no kugiha umwanya kuko iyo ukora ibyo ukunda ubikora wishimye kandi ntabwo ucika intege bitewe n’uko uba ukora ibintu wiyumvamo kandi waharaniye.


text:
Ruhango: Abarimu babaye indashyikirwa bashyikirijwe inka bagabiwe
Yanditswe na Kanamugire Emmanuel
Ubuyobozi bw’Akarere ka Ruhango ku bufatanye n’Ikigo k’Igihugu gishinzwe guteza imbere uburezi (Rwanda Education Board) bwagabiye inka abarimu 19 bigisha mu mashuri abanza n’ayisumbuye kubera ibikorwa by’indashyikirwa bagaragaje mu kazi kabo ka buri munsi.
Abagabiwe mu mpera z’icyumweru gishize bakaba bashimiwe imikorere myiza mu mwaka wa 2016 na 2017 mu bijyanye no gutegura no gutanga amasomo neza, kubana neza n’abandi n’ibindi.
Umwarimu wo mu Ishuri ry’abakobwa ryo mu Byimana (GSND Lourdes), Twizeyimana Ferdinand, yatangaje ko kuba Leta yaratekereje guhemba abarimu b’indashyikirwa bigaragaza agaciro iha umurimo wa mwarimu.
Uyu mwarimu na we yavuze ko kuba agabiwe inka bimuhaye imbaraga zo gukomeza kunoza umurimo we no kuba ikitegererezo, inka yagabiwe ikaba imubereye igisubizo kuko atazongera kunywa amata ayaguze.
Nshimiyimana Pierre Célestin we yavuze ko kuba yagabiwe nk’umwarimu w’indashyikirwa bimuteye ishyaka ryo kurushaho gukora neza, dore ko ari no ku nshuro ya kabiri ahabwa inka ndetse azakomeza kubera bagenzi be intangarugero.
Yagize ati “Gutanga ibihembo ku barimu ni uburyo bwo kubatera ishyaka bagakora neza kurushaho kuko natwe iyo umunyeshuri yakoze neza turamuhemba. Nange ngiye gukomeza gukora neza kugira ngo n’undi wese ushaka kuba indashyikirwa andebereho.”
Umuyobozi w’Akarere ka Ruhango wungirije ushinzwe imibereho myiza y’abaturage, Mukangenzi Alphonsine, yasabye abarimu bagabiwe kuzorora neza inka bahawe ku buryo zizana impinduka aho batuye ndetse na bo bakazoroza bagenzi babo.
Yagize ati “Murasabwa kuzitaho uko bikwiriye kandi mukazitura abandi. Aho mutuye ntihakwiriye kurangwa imirire mibi n’igwingira mu bana kandi mufite amata mwagabiwe na Nyakubahwa Perezida wa Repubulika.”
Umukozi w’Akarere ka Ruhango ushinzwe ubworozi, Rugwizangoga Dieudonnée, na we yasabye abagabiwe inka gukorana n’abashinzwe ubworozi n’ubuvuzi bw’amatungo ndetse abashishikariza kuzazishyira mu bwishingizi bw’amatungo. Yabasabye kandi kuzazifata neza bazigaburira ubwatsi n’amazi bihagije, kuzirinda uburondwe n’ibindi.
Gahunda ya Girinka yatangijwe n’Umukuru w’Igihugu Paul Kagame mu 2006 hagamijwe kurandura imirire mibi mu banyarwanda, kongera umusaruro mu buhinzi no guteza imbere ubworozi bwa kijyambere.


text:
Abega naho bazamuka bakajya mu bushorishori bw’Inyenyeri Uhoraho azabamanurayo!!!
Mar 22, 2021 Njyanwa mu iyerekwa mbona abadayimoni bari basigaye mu mulimo wa data wo mu ijuru,aho yateye uruzabibu rwe ‹vineyard› mbona bose bahunga urwo ruzabibu baragenda maze haboneka amahoro k’Umwami Kigeli Ndoli atangira gukorera uruzabibu rwa data ari ntambara yabadayimoni n’abega bamaze imyaka myinshi cyane duhanganye kubera kwanga ubutabera bw’Uhoraho Uwiteka Imana Nyiringabo.
the rhema word comes from heaven unto me, and told me that man of Living God of heaven, condemned room number (24) obtained N° 5314/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned room number (25) obtained N° 5315/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned room number (26) obtained N° 5316/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned room number (27) obtained N° 5317/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned room number (28) obtained N° 5318/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned room number (29) obtained N° 5319/0003/0021 thus is heaven judiciary decision.
Ijambo ry’Uhoraho Uwiteka Nyiringabo rikomeza kunzaho kandi cyane,maze rirambwira riti,Umwami Kigeli Ndoli,igihe cy’inkozi z’ibibi abazimu,n’abadayimoni kirarangiye uko niko Uhoraho Uwiteka Imana Nyiringabo abivuga.
Njyanwa mu iyerekwa mbona abega bahunga gakondo yabakiranutsi,bahungira mu butayu bugufiya,maze ijambo ry’Uhoraho Uwiteka Imana Nyiringabo rikomeza kunzaho kandi cyane.Maze rirambwira riti,abega bari barigaruriye gakondo yabakiranutsi barayigize umwandu wabo,ariko noneho,igihe kiraje kandi kirasohoye,ubwo izo nkozi z’ibibi zigiyegiye guhunga gakondo yabakiranutsi,maze igahabwa banyirayo,abakunzi b’Uwiteka Imana Nyiringabo uko niko abivuga.
The rhema word comes from heaven unto me, and told me that man of Living God of heaven, condemned Uwimana Ernest obtained N° 5320/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned Denise kikuyu community clan obtained N° 5321/0003/0021 thus is heaven judiciary decision.
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,Umwami Kigeli Ndoli,amakuru warugiye gutangaza,uramenye ntugire aho ujya,kuko za nkozi z’ibibi zamaze gutega inzira nyabagendwa uko niko Uhoraho Uwiteka Imana Nyiringabo abivuga.
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,umunyemali cyangwa umuherwe ‹tycoon› “KABUGA FELICIAN” yitaby’Imana,kumuburanya nta cyo bizabamarira kuko yamaze gushyirirwaho iherezo n’ubutabera bw’Uhoraho Uwiteka Imana Nyiringabo uko niko abivuga.
Ijambo ry’Uhoraho Uwiteka Imana Nyiringabo rikomeza kunzaho cyane,rirambwira riti,ubwire umuryango we,ntibazirirwe bamukorera amasengesho kuko namara gupfa azahita ajyanwa mu muriro utazima ‹in hell› uko niko Uhoraho Uwiteka Imana Nyiringabo abivuga.
The rhema word comes from heaven unto me, and told me that man of Living God of heaven, condemned KABUGA FELICIAN obtained N° 5322/0003/0021 thus is heaven judiciary decision.
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,mu munsi irimbere uzakenera udukoresho twinshi tujyanye n’ikoranabuhanga aho umurimo ukora uzakenera ko ukwiye kuba ufite (back up) ububiko bwaho ubika amakuru akenewe kugirango bizagufashe kujya ubona uko ujya gutangaza amakuru uko niko Uhoraho Uwiteka Nyiringabo abiteegtse.
Njyanwa mu iyerekwa mbona abega na za magigiri (spy) birukanka cyane bahunga igihugu cy’Ibabylon berekeza mu butayu bugufiya.Ijambo ry’Uwiteka Imana Nyiringabo rikomeza kunzaho kandi cyane,maze rirambwira riti,abega na za magigiri nta sezerano bagifitanye n’Uhoraho Uwiteka Nyiringabo.Kubera iyo mpamvu dore ukuboko k’Uhoraho kubavuyeho bamanuwe mu butayu bugufiya uko niko Uwiteka Nyiringabo abitegetse.
The rhema word comes from heaven unto me, and told me that man of Living God of heaven, condemned company generated AstraZeneca over covid19 obtained N° 5323/0003/0021 thus is heaven judiciary decision.
Njyanwa mu iyerekwa mbona umudayimoni wihinduye mu nyamaswa yitwa GIRAFE,ishalkisha Umwami Kigeli Ndoli.Mbona haje Malaika w’Uwiteka Imana Nyiringabo araza ayica ijosi.Amaze kuyica ijosi,wa mudayimoni urongera wihinduramo inyamaswa yitwa LEOPARD,na none Malaika arongera nayo ayica igihanga uko niko Uhoraho Uwiteka Imana Nyiringabo abitegetse.
Mar 23,2021 njyanwa mu iyerekwa mbona ikinyabiziga cyo mu bwoko bwa matatu’kiza murugo aho ntuye.Maze ijambo ry’Uhoraho Uwiteka Imana Nyiringabo rinzaho maze rirambwira riti,Umwami Kigeli Ndoli,ubuyobozi bwoherejwe mu nzu yawe «igihugu cyangwa inzu ntuyemo» «this is can be combination prophecy» uko niko Uhoraho Uwiteka Imana Nyiringabo abivuga.
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,Umwami YUHI VI amaze kuziguruka,noneho arifuza yuko mwahura mukaganira uko mwahererekanya ubwami,igihe azagukenera,ntuzange kumwakira kuko arijye wamushyizemo umutima wo guca bugufiya kugirango nsohoze umugambi wanjye uko niko Uhoraho Uwiteka Imana Nyiringabo abivuga.
Njyanwa mu iyerekwa mbona ibirindiro by’ingabo z’abega byose bicirwaho iteka.Ijambo ry’Uhoraho Nyiringabo rikomeza kunzaho kandi cyane,maze rirambwira riti,Umwami Kigeli Ndoli,ucireho iteka izo ngabo z’abega kugirango ubwo zisakirana n’ingabo z’Uhoraho Uwiteka Imana Nyiringabo zitwa «INKOTANYI» ntibazabashe kuzitsimbura,ahubwo zizabatsinde kandi zizaba ziyobowe n’Umwami Kigeli Ndoli uko niko Uwiteka Nyiringabo abitegetse.
Ijambo ry’Uhoraho Uwiteka Imana Nyiringabo rikomeza kumpangaho cyane,maze rirambwira riti,Umwami Kigeli Ndoli,abega bagiye ku kwifuza cyane.Kuko muzahangana kurugamba,nibamara kubona basumbirijwe,bazagusaba yuko mwakumvikana,uramenye Uwiteka niwe uzaba abakugabije ntuzemere kuko bazaba batsinzwe urugamba kugirango muhabwe gakondo yabakiranutsi nabasezeranije uko niko Uwiteka Nyiringabo abitegetse.
Ijambo ry’Uhoraho Nyiringabo rikomeza kunzaho kandi cyane maze rirambwira riti,Umwami Kigeli Ndoli,muri gakondo yabakiranutsi hagiye kongera kuba LOCK DOWN ya covid19 uko niko Uhoraho Nyiringabo abivuga.
Njyanwa mu iyerekwa mbona injangwe irunguruka Umwami Kigeli Ndoli,bisobanura umwuka wurupfu.Ijambo ry’Uwiteka Imana Nyiringabo rikomeza kunzaho cyane,maze rirambwira riti,urwo rupfu wongere urucireho iteka rya burundu uko niko Uwiteka Nyiringabo abitegetse.
The rhema word comes from heaven unto me, and told me that man of Living God of heaven, condemned cat present death spirit obtained N° 5324/0003/0021 thus is heaven judiciary decision.
Ijambo ry’Uhoraho Uwiteka Nyiringabo rikomeza kunzaho cyane,maze rirambwira riti,Umwami Kigeli Ndoli,abega baramiwe cyane kurusha uko babitekereza,kuko bafite ibibazo byinshi badateze gucyemura.Kandi bizarusha kwiyongera uko bazajya barushaho ku kurwanya,niko nanjye nzajya ndushaho kubongerera ibyago,akaga,namakuba uko niko Uhoraho Nyiringabo abivuga.
The rhema word comes from heaven unto me, and told me that man of Living God of heaven, condemned abega community clan obtained N° 5325/0003/0021 thus is heaven judiciary decision.
Ijambo ry’Uhoraho Nyiringabo rikomeza kunzaho cyane,maze rirambwira riti,Umwami Kigeli Ndoli uhoreza izo nkozi zikibi mu butayu bugufiya,babwambuke binjizwe muri kaminuza (university) uko niko Uwiteka Nyiringabo abitegetse.
Bamaze kwinjizwa mu butayu barabwambuka batangira kwiga kaminuza,uko bose bakabaye batsindwa amaso (subjects) zose bari bahawe.Kandi byari bitegeanijwe ko,niharamuka hagize utsinda (exams) yari guhita akurwa mu butayu bugufiya uko niko Uwiteka Imana Nyiringabo abivuga.
Ijambo ry’Uhoraho rikomeza kunzaho kandi cyane,maze rirambwira riti,Umwami Kigeli Ndoli,naho bahunga bakajya mukirere cyangwa mu bushorishori bw’Inyanyeri,aho naho nzahabamanura mbakureyo mbakubite hasi uko niko Uwiteka Nyiringabo abivuga.
Obadiah 1:4, ESV: “Though you soar aloft like the eagle, though your nest is set among the stars, from there I will bring you down, declares the LORD.”
Obadiah 1:4, KJV: “Though thou exalt thyself as the eagle, and though thou set thy nest among the stars, thence will I bring thee down, saith the LORD.”
Obadiah 1:4, NASB: “Though you make your home high like the eagle, Though you set your nest among the stars, From there I will bring you down,’ declares the LORD.”
Obadiah 1:4, NLT: “But even if you soar as high as eagles and build your nest among the stars, I will bring you crashing down,’ says the LORD.”
Obadiah 1:4, CSB: “Though you seem to soar like an eagle and make your nest among the stars, even from there I will bring you down. This is the LORD’s declaration.”
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,amaraso bamennye yabaye menshi cyane,kandi uhereye igihe bameneye amaraso y’ubwoko bwanjye na bantu banjye,amaraso ahora ansaba ko nyahorera kuko bishwe babaziza akamama nabugingo n’ubu,nta bwo bari bunamura icumu.Kubera iyo mpamvu,dore amaraso abaye menshi cyane mw’isi yabazima,asaba guhorerwa cyangwa guhabwa ubutabera.Niyompamvu nakugize umucamanza kuko wabaye umuhamya wibyabaye byose kugirango uzace imanza zitabera uko niko Uhoraho Uwiteka Imana Nyiringabo abivuga.
The rhema word comes from heaven unto me, and told me that man of Living God of heaven, condemned United Kingdom obtained N° 5326/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned Congo Brazzaville obtained N° 5327/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned general post-election in the world obtained N° 5328/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned general post-election Congo Brazzaville obtained N° 5329/0003/0021 thus is heaven judiciary decision.
Njyanwa mu iyerekwa mbona abanyamadini bose (synagogues leaders) bahagarikwa imitima cyane nibigiye kuba muri gakondo yabakiranutsi.Numva bigisha cyane uburyo bagiye gusubizwa mu butayu nyuma y’imyaka (35) bakuwe mu mahanga aho Uwiteka Nyiringabo yari abatezeho kumukorera mu buryo bukwiriye.Ariko aho kumukorera,ahubwo bakoreye ingoma y’abega.
Ijambo ry’Uwiteka rinzaho cyane maze rirambwira riti,Umwami Kigeli Ndoli,ubwire izo nkozi z’ibibi zitinya amaso y’abantu,zigatinyuka uwica ubugingo,ahubwo zikubaha uwica umubiri.Uti uku niko Uhoraho Nyiringabo avuga,nzabamanura mu butayu bugufiya,nindangiza mbazamure kuri wa musozi witiriwe ubwoko bw’abatutsi kugirango mwigishwe uko bubaha Uhoraho Uwiteka Imana Nyiringabo uko niko Uwiteka abivuga.
The rhema word comes from heaven unto me, and told me that man of Living God of heaven, condemned (synagogues leaders) obtained N° 5330/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned their churches obtained N° 5331/0003/0021 thus is heaven judiciary decision.
Ijambo ry’Uhoraho Uwiteka Imana Nyiringabo rikomeza kunzaho kandi cyane,maze rirambwira riti,muzamara ibihe byinshi biruta ibyo mwamaze mu buhungiro kuko mwasuzuguje izina ryanjye kumanywa yihangu uko niko Uwiteka Nyiringabo abivuga.
Njyanwa mu iyerekwa mbona mucyumba cyanjye (my room) haturuka umuriro wamashanyarazi (shock) ndikanga mva mu iyerekwa.Ijambo ry’Uhoraho Uwiteka Nyiringabo rinzaho maze rirambwira riti,muri gakondo yabakiranutsi byakomeye cyane ijambo ry’Ubuhanuzi rikomeje gukora umurimo waryo kuko abega bamaze kuremererwa cyane no kuyobora igihugu cyarabananiye kandi bahagaritse imitima bikomeye cyane.Kandi nta bwo bashobora kwemera gutanga ubutegetsi kuko na nangiye imitima yabo kugirango nzabigaragarizeho ubwoko bwanjye bumenye ko “ndi uwo ndiwe”uko niko Uhoraho Uwiteka Nyiringabo uko niko abivuga.
Mar 24,2021 njyanwa mu iyerekwa mbona umudayimoni wo mu bwoko bw’ibisiga byitwa (outreach) uwo mudayimoni yari yoherejwe n’inkozi z’ibibi zo mu bwoko bw’abega,aho bifuzaga kuvangira Umuhanuzi akaba n’Umwami wagakondo yabakiranutsi Majeshi Leon Ainesha (Umwami Kigeli Ndoli),mbona uwo mudayimoni umunwa wawo wigabanyijemo iminwa myinshi cyane kugirango ubone uko utera Umwami Kigeli Ndoli ukamukomeretsa.
Mbona haturutse umuyaga waka umuriro uturutse mu butayu woherejwe nijambo ry’Uhoraho Uwiteka Imana Nyiringabo.Uraza (umuyaga) utwika ya minwa yose yicyo gisiga cyangwa iyo nyoni uko niko Uwiteka Nyiringabo abivuga.
The rhema word comes from heaven unto me, and told me that man of Living God of heaven, condemned outreach bird obtained N° 5332/0003/0021 thus is heaven judiciary decision.
Ijambo ry’Uhoraho rikomeza kunzaho kandi cyane,maze rirambwira riti,Umwami Kigeli Ndoli,abega bari bohereje umudayimoni uhagarika imigisha yose Uwiteka yari yamaze gutegeka ko uhabwa,none dore rambura amaso yawe urebe iburasirazuba witegereze imigisha yose ije ari wowe iziye.Ndambura amaso yanjye mbona imigisha myinshi ituruka iburasirazuba yerekeza mu gihugu cy’Ibabylon aho Umwami Kigeli Ndoli yibereye kumulimo wa data wo mu ijuru uko niko Uwiteka Nyiringabo abivuga.
Ijambo ry’Uhoraho rikomeza kunzaho kandi cyane,maze rirambwira riti,Umwami Kigeli Ndoli,inzitizi zose z’abega zakubuzaga kwerekeza mu mazi magari (abroad) zose zikuweho n’Uhoraho Uwiteka Imana Nyiringabo wiringiye uko niko abivuga.
The rhema word comes from heaven unto me, and told me that man of Living God of heaven, condemned chama cha mapinduzi CCM in Tanzania obtained N° 5333/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned the spirit of destruction in Rwanda politics obtained N° 5334/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned the spirit of twist in opposition leaders Rwanda politrix obtained N° 5335/0003/0021 thus is heaven judiciary decision.
The rhema word comes from heaven unto me, and told me that man of Living God of heaven, condemned Kalenjini community by tribe clan obtained N° 5336/0003/0021 thus is heaven judiciary decision.
nccleon@gmail.com


text:
Kuva mu mwaka wa 1984 ubwo Radiyo Rwanda yatangiraga kugeza ku bayumva amakinamico, iyi gahunda yakomeje kugira abakinnyi bashoboye kandi bakunzwe ku buryo ubwamamare bwabo bwashinze imizi mu mitima y’abakunzi b’imyandikire n’imikinire y’umwimerere. Tugiye kubagezaho amazina y’abakinnyi bo mu itorero Indamutsa bubatse amateka atoroshye gusibangana mu ikinamico nyarwanda.
SEBANANI Andereya: Yabaye umukinnyi w’ikitegererezo mu makinamico atandukanye. Role yahabwaga gukina iyo ari yo yose yayitwaragamo neza kubera ijwi rye ritagira uko risa n’amagambo arimo uturingushyo. Amakinamico yumvikanyemo ni menshi tuvuge nk’Amabanga y’ikuzimu yakinnyemo yitwa Sugira, iyitwa Icyanzu k’Imana yumvikanyemo yitwa Kwibuka, muri Nyamwanga kumva ntiyanze no kubona yakinnye nka Rusisibiranya n’izindi.
Uyu mugabo wari n’umuririmbyi n’umucuranzi ukomeye muri Orchestre Impala yahitanywe na jenoside yakorewe abatutsi.
MUKESHABATWARE Disimasi: Uyu mugabo uherutse kwitaba Imana yubatse izina mu gukina ikinamico mu Ndamutsa za Orinfor. Bamwe bari bamuzi ku izina rya Mbirikanyi. Yakundaga gukina ari umugabo w’umucuruzi cyangwa umutegetsi w’igitsure. Ingero za theatre yumvikanyemo ni nyinshi; muri zo twavuga Mpariye abaseka yakinnyemo yitwa Shuni no mu Cyanzu k’Imana aho yari Nkundabagabo muramu w’umutware w’u Bukunzi. Mukeshabatware yagaragaye kandi muri sinema no mu kwamamaza.
NDAMYABERA Andereya: Yagiraga ijwi rifite imbaraga kandi riryoheye amatwi. Mu Cyanzu k’Imana yakinnye ari Mbanzamihigo umutware wa Bukunzi.
MUKANDENGO Atanaziya: Yari afite impano idasanzwe mu gukina kubera ijwi ryiza kandi ry’imberabyose ku buryo yashoboraga guhabwa inshingano zitandukanye. Azwi mu makinamico menshi nk’Amabanga ya Masoyinyana cyangwa mu Cyanzu k’Imana aho yakinnye ari Uwera. Yaje gukina no mu makinamico y’uruhererekane Urunana yitwa Domina.
BAGANIZI Elifazi: Yamenyekanye akina nk’umusaza ufite ururimi rugoretse bikaryohera abamwumva kuko roles ze zose yazikinaga neza.
NYIRANTEZIMANA Veridiyana: Yakinagaga mu ijwi rituje. Akenshi yakundaga guhabwa inshinganzo zo gukina ari umukecuru w’inyangamugayo bitewe n’uko ikinamico yabaga yanditse.
MUKARUTABANA Kabudensiya: Yari azwi mu ijwi rituje kandi rikurura abamwumva. Mu makinamico menshi yabaga ari umukobwa ukundwa n’abasore kandi agakunda iraha. Ni we witwaga Kunduhore mu ikinamico Icyanzu k’Imana. Yigeze gukina mu makinamico y’uruherekane Urunana yitwa Kabanyana.
MUTETERI Penina Joyi: Yitabye Imana mu mwaka wa 2018 azize uburwayi. Na we yari umwe mu bakinnyi ngenderwaho b’itorero Indamutsa. Ni we Nyirantaho mu Cyanzu k’Imana. No mu Runana yigeze gukinamo afite izina rya Sesiliya.
NKURIYINGOMA Yohani Batisita: Yamenyekanye mu makinamico atandukanye arimo nk’iyitwa Urwabya rwa Nyabyenda.
UWIMANA Konsolata: Afite ubuhanga bwo guhinduranya ijwi ku buryo utitonze utapfa kumumenya. Mu makinamico yo hambere yakinnye twavuga nk’iyitwa Si bo shyashya yumvikanyemo nka Bazirunge. Ubungubu akina mu ikinamico Musekeweya ya La Benevolencia nka Manyobwa akanakina yitwa Nyiramariza mu mikino y’uruhererekane Urunana.
N’ubwo abo bakinnyi bo mu itorero Indamutsa ari bo twagarutseho cyane, urutonde rwabo ni rurerure. Abandi bakanyujijeho ni nka Mbonimana Silasi, Murorunkwere Violeti, Mukampamira Sitefaniya (yakinnye yitwa Nyirabishuko mu ikinamico yitwa “Ukabya kubenga iziko ntarigwaho arigwamo”), Niyitegeka Yohani Damaseni, Uwimana Yohani Petero, Murizaboro Mariya Antoniya, Rucyahana Fawusitini, Ntamukunzi Yohani Batisita, Byabarumwanzi Fransisiko, Mukakayanda Domina na Ndagijimana Elizafani.
Aba bakinnyi bari bafite abatoza babafashaga kunononsora impano zabo. Mu batoza bamenyekanye mu itorero Indamutsa hari nka Mukarushema Jozefina, Hatari Agusitini, Kalisa Kalisiti na Nyabyenda Narisisi.
Mu banditsi b’abahanga mu makinamico twavuga Bahinyuza Inosenti, Byuma Fransisiko Saveri, Mukahigiro Perepetuwa n’abandi.
Jean Claude MUNYANDINDA


text:
Gutanga amakuru ku mazi ameneka byatanze umusaruro-WASAC
Yanditswe na MUTUNGIREHE SAMUEL
Umuyobozi ukuriye agashami gashinzwe gufasha ikigo k’igihugu gishinzwe amazi, isuku n’isukura (WASAC), kugabanya amazi ameneka, Bahige Jean Berchimas, yatangaje ko abaturage batangiye kuzamura imyumvire ku gutanga amakuru y’aho babona amazi ameneka n’aho ibindi bikorwa byo kugeza amazi ku baturage byangirika.
Guteza imbere imikoranire yo gutanga amakuru, ni gahunda WASAC yatangije mu kwezi mu Gushyingo 2017 ikazageza mu mpera z’ukwezi kwa Gashyantare 2018, hagamijwe kongera ubukangurambaga bw’abaturage mu kugira uruhare mu bikorwa byo guteza imbere amazi.
Mu kiganiro n’Imvaho Nshya, Bahige yavuze ko iyo mikoranire yatanze umusaruro kuko umunsi ku wundi mu mashami y’ikigo WASAC bakira abaturage batandukanye bahamagara bamenyesha aho ibikorwa by’amazi byangiritse.
Ati “Intego yari ukubamenyesha imbogamizi duhura nazo mu mikorere yacu ya buri munsi ndetse tukanabasaba kugiramo uruhare. Ubwo bukangurambaga uburebye neza bwatanze umusaruro kuko urebye uyu munsi umubare w’abantu baduhamagara aho babonye amazi arimo kumeneka warazamutse ugereranyije n’andi mezi harimo ukwiyongera kugaragara; bigaragara ko ubutumwa abantu babwumvise.
Bigaragara ko nibikomeza abantu bakumva ingaruka nk’ikigo dufite igihe amazi aba ameneka ndetse na za ngaruka zizagera ku muturage igihe amazi atabasha kumugeraho, urumva ko igihe bikomeza kuzamuka abantu bazakomeza kubitangaho amakuru aho babona amazi arimo kumeneka.”
Bahige akomeza avuga ko ubufatanye nk’ubwo n’abaturage burushaho kongera uruhare mu kumenya aho amazi atari kugera ku baturage bitewe n’ibibazo yagiriye mu nzira.
Ati “Igihe cyose tumenye aho amazi ari kumeneka bidufasha no kwihutira kuyafunga no kuhasana; uyu munsi imikorere (systeme) yacu uko yubatse ntitubasha kumenya ako kanya aho amazi arimo kumeneka, dushobora kuhamenya ariko urumva ko byadufata umwanya ugereranyije n’aho umuturage yaba arimo kunyura akabona amazi arimo kumeneka akabitumenyesha.”
Yongeraho ko uko abantu bazarushaho kumva akamaro ko gutanga amakuru bizarushaho kongera ubwiza bwa serivisi z’amazi bityo akarushaho kugera ku baturage neza.
Ati “Igihe cyose amazi aba arimo kumeneka ni amafarangaigihugu kiba cyashoyemo kikayatunganya, ahenshi baba bayakeneye cyane cyane nk’i Kigali abantu ntibarabona amazi uko tubyifuza, ari natwe nk’ikigo turahomba ariko n’umuturage na we kubera ko amazi tuba tumugenera na we ntamugeraho”.
Mu kwezi k’Ugushyingo 2017 ubwo hatangizwaga ubwo bukangurambaga, ubuyobozi bwa WASAC bwatangaje ko buhomba agera kuri 30% y’amazi ameneka. Bahige yasobanuye ko nubwo batarabona indi mpinduka mu mibare ariko bizeye ko ubwo bukangurambaga buzasiga hari ikigabanutse ku gihombo gituruka ku mazi ameneka mu nzira ziyageza ku baturage.


text:
15/08/2019, Ikiganiro “Ukuri k’Ukuri” mutegurirwa kandi mukagezwaho na Tharcisse Semana
Repubulika yashingiwe mu isoko (Place du marché) i Gitarama ku italiki ya 28 Mutarama 1961, itezwa cyamunara mu isoko mu gihugu hose kandi iminsi yose uhereye icyo gihe! Impinduramatwara (Révolution sociale) yagezweho cyangwa yarapfubye? Igice cya kabiri.
Nyuma y’igice cya mbere cy’ikiganiro twagiranye na Marie Claire Mukamugema, umukobwa wa perezida Mbonyumutwa Dominique, ku nkomoko, ubuzima n’imibereho bya se n’uburyo yakoranye n’ubutegetsi bwa cyami n’abazungu kugeza abaye perezida wa mbere wa Repubulika y’u Rwanda (kanda aha wongera wumve icyo igice cya mbere: Ukuri k’Ukuri: Impinduramatwara (Révolution sociale) yagezweho cyangwa yarapfubye? Igice cya mbere), ubu noneho muri iki gice cya kabiri turarebera hamwe uko nyuma yo kuba umusushefu (sous-chef) yabaye umurwanashyaka wa MDR, uburyo yagizwe INGWIZAMURONGO muri iryo shyaka n’uburyo nyuma yaje kugirwa umunyacyubahiro w’umudari w’ikirenga (Chancelier du médaille d’honneur et d’excellence) muri MRND ya perezida Juvuénal Habyalimana.


text:
Inyigisho yo ku wa 2 w’icyumweru cya 30 gisanzwe, C, 2013
Ku ya 29 Ukwakira 2013 – Mwayiteguriwe na Padiri Cyprien BIZIMANA
AMASOMO: 1º. Rom 8, 18-25; 2º. Lk 13, 18-21
Twagize amahirwe yo kuba ku isi tugana mu ijuru. Isi yaranduye kuva Adamu na Eva batsikira bakagwa rwose. Bamwe bitegereza ibiyiberamo bimyoza bavuga ngo: “Iyi si irashaje mba ndoga Data!”. Ubusazira bw’isi busobanura amatwara ya muntu adahwitse atuma ahabira ahadashobora kumuhoza. N’ubwo habaho ibihe by’agahenge, twese tubona ko abantu badahwema kubunza imitima kubera amahoro make asigiye n’amahane abahindira mu magorwa. Kubera iyo mpamvu, ibihe byose bigira ayabyo.
Ijambo ry’Imana riraduhumuriza rikaturinda guhungetwa: “Koko rero nsanga amagorwa y’igihe cy’ubu ngubu atagereranywa n’ikuzo rizatugaragarizwamo”. Nta handi duhumurizwa atari mu Ijambo ry’Imana. Iyo twinjiye mu Ngoro yayo turayisingiza tugahanika:…duhora duseka, duhora tuyisenga, duhora tuyisingiza. Ntaho twavana izo mbaraga usibye mu mizero Jambo atugezaho. Iyo iby’isi byatubihirije ab’isi baduhinze, intumwa za YEZU KRISTU ziratugoboka zikadufasha kubona icyerekezo gikwiye. Izo ntumwa za YEZU zihora maso maze zikirinda kubeshywa n’abidegembya bahoberanye n’isi n’ibyayo bataretse kwikanyiza no kwica. Izo ntumwa rwose zirora byose zikabimenyera igipimo bikwiye zikarangwa n’ibisobanuro byuje ubuhanga n’ubushishozi.
Hatabayeho abo bahanga amahano yaduhangara akaduhabya tukabuyera mu banyamayeri bahora bakereye kutubeshya. Ibyiza nta handi tuzabisanga atari kwa YEZU KRISTU waducunguje umusaraba. Uwo musaraba turawuhobera ukaduhunda imigisha myinshi kuko imbuto y’umugisha yera ku giti cy’umuruho. Uzahunga umusaraba azasanga umurunga w’umuruho, icyizere muri we kiyoyoke. Uzashaka guhakwa ku isi, azahunda ibisingizo abamubeshya ahumishwe n’amayeri yabo maze uwamutoreye Inkuru Nziza ababazwe n’uko abaye intumva!
Intumwa zanze amahano y’isi zarihuguye zirajijuka zihora zumvira uwazihanze zanze amaso y’abazibeshya. Ingoma y’Imana zakiriye nk’akabuto gato ako ka sinapisi, yakuze mu mitima yazo iba inganzamarumbo, ni yo abakeye ku mutima bishimiye gutaramana. N’aho bagomba kubabazwa cyangwa kurebwa nabi, ntibazigera badohoka mu kwemera uganje ijabiro kwa Jambo.
YEZU KRISTU wapfuye akazuka, nasingizwe ubu n’iteka ryose. Umubyeyi Bikira Mariya n’abatagatifu bose badutakambire tudatabwa. Dusabirane ubutitsa kuko amagorwa ariho none atsindwa no gufashanya mu Kuri no mu Rukundo.
Padiri C. BIZIMANA


text:
Turiho kugira ngo dukosore amateka yacu-Kayisime
Yanditswe na MUTUNGIREHE SAMUEL
Umuyobozi w’Akarere ka Nyarugenge, Nzaramba Kayisime yatangaje ko buri wese afite inshingano zo kugira uruhare mu gukosora amateka yagejeje u Rwanda kuri Jenoside yakorewe Abatutsi mu 1994, bityo kwibuka ni inzira iboneye yo gukosora ayo mateka.
Yabitangaje mu mpera z’icyumweru gishize, tariki ya 14 Mata 2018, ubwo yasozaga icyumweru k’icyunamo ku nshuro ya 24 Jenoside yakorewe Abatutsi mu 1994 ku rwego rw’Umurenge wa Kimisagara, muri ako karere.
Yagize ati “Uyu munsi niba turi aha ngaha dufite impamvu yo kwibuka; icya mbere twibuka kugira ngo abacitse ku icumu basubizwemo imbaraga, bumve ko duhari n’ubuyobozi, nk’abaturanyi, twese nk’abanyarwanda, nk’ingobyi iduhetse kugira ngo tumenye ko batazongera ukundi kuvutswa uburenganzira bwabo.
Turi hano twibuka kugira ngo tubasubize agaciro kandi tubabwire ko ikivi basize twebwe tuzacyusa rwose. Turi hano kugira ngo amateka yacu uko ameze kose tumenye nuko yagenze ariko dufite inshingano zo kugira ngo tuyakosore, abadukomokaho bazabyumve nk’amateka ariko bidashobora kugaruka ukundi.”
Yakomeje avuga ko mu gihe cyo kwibuka abantu bose bakwiye kumva ko ari inshingano kugira ngo bamenye amateka y’igihugu neza maze afashe n’abagifite ingengabitekerezo ya Jenoside kuva muri ubwo buzima.
Ati “Birakwiye rero ko ayo mateka tuyamenya kugira ngo nabo tubafashe kubavana muri uko kuzimu barimo, muri urwo rwobo kuko uyu munsi twavuga ko ari bo basigayeyo. Bave ibuzimu bage ibumuntu kuko nta cyo barimo bakora n’ibyo bitekerezo byabo, nta n’icyo bizabagezaho.”
Yagarutse by’umwihariko ku mateka y’Umurenge wa Kimisagara, mu gihe cya Jenosise, aho umugore wayoboraga Segiteri ya Kimisagara yabaye urugero rubi rw’ubuyobozi butifuzwa i Rwanda.
Ati “Uyu munsi aho twaje kwibuka ku nshuro ya 24, mu murenge wa Kimisagara, hari byinshi twibuka muri uyu murenge byatewe n’ubuyobozi bubi; ni amateka maremare twagiye duhabwa ibiganiro bitandukanye bijyanye n’amateka yacu, n’ubudasa muri Jenoside yakorewe Abatutsi mu 1994, bijyanye n’aho tugeze twiyubaka, ibyo umaze kugeraho byose ariko uyu murenge by’umwihariko habayemo ubwicanyi bw’indengakamere.
Ubundi tumenyereye ko umugore ari umubyeyi, agira impuhwe, ari nyina w’abana barenze abo yavanye mu nda ye. Umugore wari Konsiye w’uyu murenge, Karushaka Rose, hari byinshi yakoze mu by’ukuri nta bwo twavuga ko yari akiri umugore ahubwo yari ‘inyamaswamuntu’ kuko n’inyamaswa zagize impuhwe muri Jenoside yakorerwaga Abatutsi. Kubona ubutegetsi bubi aho kugira ngo burinde abana babwo, aho kugira ngo igihugu kirindwe n’ubuyobozi ahubwo ni bwo bwa mbere bwafashe iya mbere kugira ngo babice, ubundi ntibyari bikwiriye.”
Yashimiye ingabo zabohoye igihugu, zari iza APR, ku mutima wa kimuntu bari bafite ubwo biyemezaga gutabara abana b’u Rwanda ubwo bicwaga.
Mu buhamya bwatanzwe n’umusaza Ntiyamira Frodouard, utuye mu murenge wa Kimisagara ubu na mbere ya Jenoside ari naho yarokokeye, yavuze ko mbere gato ya Jenoside uwo Karushara yagezeho akajya ategeka abibumbiye muri “Hutu Power” kwica Abatutsi ku manywa y’ihangu bitaramenyekana ko ari Jenoside yeruye igiye kuba.


text:
HYPERLINK « http://www.leprophete.fr/2012/02/17/cyakora-gusa-fpr-yatweretse-ko-ibyo-twigaga-kera-ku-mitegekere-y-ingoma-ya-cyami-bibi-byari-ukuri-kwitonda-charles/ » HYPERLINK « http://www.leprophete.fr/2012/02/17/cyakora-gusa-fpr-yatweretse-ko-ibyo-twigaga-kera-ku-mitegekere-y-ingoma-ya-cyami-bibi-byari-ukuri-kwitonda-charles/ »
Bose bavuganira inda zabo gusa, ntawe utekereza ineza umuturage !
GUTAHA MU RWANDA NI BYIZA ARIKO… »
Mbaje gushimira abapadiri babiri NAHIMANA Thomas na RUDAKEMWA Fortunatus bagize igitekerezo cyo gushinga uru rubuga ngo abanyarwanda babone urwinyagamburiro rwo kwungurana ibitekerezo. Mbere nabanje kwibaza impamvu abihaye Imana batekereje kujya muri politiki ku mugaragaro, ariko igisubizo naje kukibona bidatinze. Mu Rwanda n’ubundi abihaye Imana benshi, nubwo atari bose, mu madini anyuranye basigaye bashihikajwe na politiki cyane kurusha umurimo wo kwamamaza inkuru nziza batoranyirijwe.
Umunyarwanda iyo umubajije amakuru, ikimenyerewe ni uko akubwira ngo ni meza nubwo yaba ashira, bitewe n’impamvu zinyuranye. Abatinyuka kuvuga ko nta kigenda ni bake. Muzagerageze kumbwira impamvu ibibatera ku bashobora kuba bayizi. Kuba rero bariya bapadiri, barahangaye kugaragaza ibitekerezo byabo, dore ko bavugira abanyarwanda benshi barengana, nasanze ari ubutwari butagirwa n’abantu benshi. Buriya butwari bwanyeretse ko bazirikana neza inshingano bahawe n’Imana gukora, ko atari ukwamamaza inkuru nziza y’umukiro gusa ko ndetse bahamagariwe no kuba ijwi ry’abarengana.
Ubu abandi bihayimana mu Rwanda benshi, niba atari bose (aha ndashaka kuvuga abagize sosiyete sivile bose) babaye ibiragi, nako inkomamashyi no mu gihe hakozwe ikibi gikorewe abo bashinzwe kuyobora. Kuba nk’ibiragi siko bavutse cyangwa se si uko bayobewe ukuri kw’ibyagombaga gukorwa, ahubwo bamwe bayobewe inshingano zabo, abandi bifitiye ubwoba, abandi ni abafana b’ikibi. Impamvu mvuze ibi ku bihayimana, ndabubaha cyane, ariko kandi ni uko bakagombye kugîîra abanyapolitiki inama nzima, ziha abantu bose amahoro mu bikorwa atari mu magambo, bitashoboka, bakitandukanya n’abanyapolitiki babi.
Mperutse gusoma ku rubuga leprophete.fr (iyo site, nubwo tutayibona iyo turi i Rwanda), igitekerezo cyanditswe na SAIDI Justin, yibaza niba gutaha mu Rwanda byaba ari ikosa cyangwa se icyaha. Bwana Saidi mwana wa mama, ndamutse nkwunganiye, umenya bitakugwa nabi. Gutaha mu Rwanda ni byiza ariko…, kubera iki nshyizeho ngo ariko. Bwana Saidi, u Rwanda, uko wari uruzi ukirubamo (niba wararubayemo) siko rukiri.
Gutaha mu Rwanda rwacu ni byiza ariko ntuzabihubukire cyangwa ngo ukangurire benshi kubihubukira. Perezida wacu aherutse gutangiza inama y’Igihugu y’umushyikirano, aravuga ngo hari abajya bashima ibyiza u Rwanda rumaze kugeraho bakongeraho ngo ariko… Nibajije (sinzi iba arijye jyenyine, kuko nta bushakashatsi nabikoreye,kuko ntatinyuka no kubukora kuri iyo sujet ndi mu Rwanda) niba koko impamvu bavuga ngo ariko atayumva biranyobera!!! Mbese apfa iki n ababivuga? Nibajije impamvu atanabiceceka, nayo iranyobera. Ariko…. ivugwa aha, ikubiyemo ibintu byinshi tutavuga nonaha, tuzajya tubigarukaho. Ngaruke rero ku ntego yanjye.
Bwana Saidi ndetse n’abandi musoma iyi nyandiko, gutaha iwanyu i Rwanda nta cyiza nkabyo, aha ndashaka kuvuga ko ntacyabiruta, ariko nagiraga gusa ngo nkubwire muri make u Rwanda uko ruteye ubu, utazahubuka ukaza utazi iyo ujya cyangwa ikikuzanye. Mu gihe nateguraga iyi nyandiko ariko nasomye indi ya Padiri NAHIMANA Thomas, yitwa USANGIRE IJAMBO : « Hari ikintu ngiye gukora muri Isiraheli kizatuma abazacyumva bose bakangarana…. » Padiri Thomas. nsangamo bimwe mubyo niteguraga kwandika, uzamwegere we igihe aherukira i Rwanda, yabonye byinshi azakubwira. Ndavuga gusa ku bintu bine natekereje bikubiye mu ijambo rimwe gusa » Akumiro » :
1. Politiki : Politiki y’u Rwanda ishingiye ku kinyoma gusa. Njya numva ndetse mbona imipira yanditseho ngo imvugo ya Paul KAGAME niyo ngiro. Nyamara twe tubana na Politiki y’ u Rwanda rw’iki gihe twarumiwe. Abantu bashobora kukwereka n’ibara ry’umweru bakakwemeza ko ritukura ? Iyo wanze kubyemera urabizira da!!!
2. Business : Ntuzaze uje gushora imari yawe ngo izunguka. Ubu Leta, FPR, abategetsi nako abayobozi nibo bakora business ikunguka. Abandi nta terambere babona muri business y’iki gihe, habe n’icyerekezo cyayo, keretse uwo abo navuze haruguru bashatse kuzamura. Nta tegeko rirengera business ribaho, hakoreshwa amarangamutima gusa. Utazwi na majoro kanaka, Supertendent kanaka, umuyobozi muri FPR kanaka, ibyawe bikendera ubireba n’iyo wakora ijoro n’amanywa, kabone n’iyo wakwubahiriza amategeko ute!
3. Amategeko : Amategeko atorwa, n’amabwiriza atangwa ku nyungu zako kanya, akenshi ku nyungu z’abantu ku giti cyabo cyangwa z’agatsiko. Niyo mpamvu uzasanga buri munsi amategeko n’amabwiriza byahindutse. 4. Guceceka : Ntitukivuga twarumiwe. Aha ho ngira ngo turumvikana. Itangazamakuru se? Sosiyete sivile se? Abanyapolitiki se? Twese ni ndiyo bwana. Umuntu rero ushyizwe mu mwanya w’ubutegetsi runaka nako w’ubuyobozi, niyo yazana ibyemezo by’amafuti, ntushobora kumugira inama cyangwa ngo yumve ko hari ibyemezo bibangamiye abaturage. Kuba rero ubwo butegetsi, ari ubw’abaturage, bukaba butangwa nabo kandi aribo bukorera, sinabona ibisobanuro nabiha. Kuko habaye amatora da, kandi bose babireba!!! Murumva igitugu tubamo ko gikabije.
Amateka ntabwo akigishwa mu mashuri ngo yari arimo ibinyoma. Atarimo ibinyoma se yo ari he? Ese ibyo tubona byo si amateka? N’ubwo tudafite aho kubyandikira ubu, amaherezo bizandikwa. Cyakora gusa FPR yatweretse ko ibyo twigaga kera ku mitegekere y’ingoma ya cyami bibi, BYARI UKURI !
Umwanzuro
Bavandimwe mushaka gutaha iwanyu rwose, si ukubabuza ngo ntimuze iwanyu, ahubwo nagiraga ngo mbabwire muzaze mwitwaje godiyo (inkweto z’umukino w’umupira wamaguru) zitanyerera kuko ikibuga muteganya gukiniraho kinyerera cyane. Karibu, Imitima y’abantu bafite intimba yiteguye kubakirana urugwiro. Ndagira ngo, nisabire Padiri Thomas na Padiri Fortunatus ndetse n’abandi bihaye Imana, gufasha abantu bari hanze y’u Rwanda mukabatoza kwubaha Imana n’abantu. Gutaha iwanyu cyangwa guhindura ubutegetsi mu Rwanda, ntacyo byaba bimaze igihe amakosa yakomeje gukorwa mu butegetsi bw’u Rwanda yaramuka adahindutse.
Kwitonda Charles,
Gitarama – Rwanda
MUSONI= RAJABU (samedi, 18 février 2012 10:10)
Uyu musambanyi ngo ni MUSONI mumukure kuri uru rubuga rw »intwari. Umugambanyigusa wagambaniye Kaumba Nyamwasa ariwe wakuzamuye akagutereka muri RRA agirango umunekere Kagome WARANGIZA UKAMUTABA MU NAMA. IGISHWI MUSONI
innocent (samedi, 18 février 2012)
Ndasaba munyobore uburyo nasoma amakuru ku kinyamakuru iwacu 1.com hariho amakuru meza niyandikishije ariko nananiwe kugera ku makuru ndabona titles gusa ariko nafungura ngo nsome bikanga SVP ni mumfashe
@Burundiano (samedi, 18 février 2012 09:46)
Burundiano nagirango nkubwireko aho ufite uburenganzira ari munnyo ya Ndagijimana JMV, umugore wawe. Sinzongere kubona wivanga mubibazo by’Abanyarwanda. Iyo nza kumenya ikirundi nicyo mba nanditsemo (sinzi niba innyo ari innyo hose), ariko niba udasoma ikinyarwanda ubwire madame agusigurire ivyo nanditse.


text:
YASUWE 30
Polisi y’u Rwanda yagaragaje uko umutekano wo mu muhanda wari wifashe ku munsi mukuru wa Noheli ya 2019 aho mu mpanuka zigera kuri 15 zagaragaye mu gihugu, icumi(10) zari zoroheje zanakomerekeyemo abantu byoroheje. Impanuka imwe niyo yahitanye ubuzima bw’umuntu izindi 4 zari zikomeye ndetse abantu bazikomerekaramo bikomeye, gusa izi mpanuka zabaye biturutse ku makosa asanzwe y’abashoferi ntaho zihuriye no kwishimira iminsi mikuru.
Kuva saa kumi n’ebyiri z’umugoroba (18h00) taliki ya 24 Ukuboza 2019 kugera saa kumi n’ebyiri za mugitondo(06h:00) taliki ya 25 Ukuboza 2019. Muri rusange muri iryo joro nta mpanuka ihitana ubuzima bw’abantu yabaye, usibye ko hagiye haba impanuka zikomeye zigakomerekeramo abantu.
Mu karere ka Muhanga na Bugesera habereye impanuka ebyiri (02) zikomeye zakomerekeyemo abantu babiri mu buryo bukomeye, izindi mpanuka zirindwi (07) zari zoroheje, abantu barindwi bazikomerekeramo byoroheje. Mu karere ka Kicukiro habereye imwe(01), Nyarugenge habereye ebyiri(02), mu karere ka Gicimbi habereye impanuka imwe(01), Gasabo hagaragaye impanuka imwe(01), mu karere ka Huye hagaragaye imwe(01) ni mugihe mu karere ka Nyamasheke habaye impanuka imwe(01).
Polisi y’u Rwanda ikomeza ivuga ko mu ijoro rya tariki ya 25 Ukuboza kuva saa kumi n’ebyiri z’umugoroba(18h:00) kugeza taliki ya 26 Ukuboza 2019 saa kumi n’ebyiri za mugitondo (06h:00) mu karere Gasabo habaye impanuka imwe ikomeye cyane yaguyemo umuntu umwe, izindi ebyiri zabereye mu turere twa Muhanga na Kamonyi.
Muri iryo joro kandi mukarere ka Nyagatare hagaragaye impanuka imwe yoroheje ikomerekeramo umuntu umwe byoroheje, ebyiri (02) zabereye mu karere Nyarugenge naho abantu bakomereka byoroheje.
Umuyobozi w’ishami rya Polisi y’u Rwanda rishinzwe umutekano wo mu muhanda, Commissioner of Police (CP) Rafiki Mujiji avuga ko impanuka zose zabaye ku manywa kubera amakosa adafitanye isano n’iminsi mikuru.
Yagize ati: “Ziriya mpanuka zagiye ziba ku manywa, byaturutse ku makosa y’abashoferi nta sano bifitanye no kwishimira imisni mikuru.”
CP Mujiji akomeza avuga ko muri iyi minsi ya Noheli, abantu 23 aribo bafashwe batwaye ibinyabiziga banyoye ibisindisha. Yakomeje asaba abakoresha umuhanda gukomeza kubahiriza amabwiriza bahabwa na Polisi y’u Rwanda mu bukangurambaga bwa Gerayo Amahoro, aho bakangurirwa kwirinda kuvugira kuri telefoni batwaye ibinyabiziga, kwirinda umuvuduko ukabije ndetse bagasabwa gutwara ibinyabiziga bameze neza nta bibazo ibyo aribyo byose bafite.